Održana završna konferencija projekta „Ravnopravno u lancu vrednosti“ : Inkluzija\nOdržana završna konferencija projekta „Ravnopravno u lancu vrednosti“\nZavršna konferencija projekta „Ravnopravno u lancu vrednosti”, koji je realizovalo Udruženje poslovnih žena Srbije (UPŽ), uz institucionalnu podršku Koordinacionog tela za rodnu ravnopravnost i podršku u implementaciji projekta koju je pružila ambasada Kraljevine Holandije, održana je 1. jula u Svečanoj sali Skupštine Grada Beograda. Partneri na projektu su bili Savet stranih investitora (FIC) i Američka privredna komora u Srbiji (AmCham).\nNa završnoj konferenciji su predstavljeni rezultati projekta „Ravnopravno u lancu vrednosti“, čija je realizacija započeta tokom prošle godine sa ciljem promocije uključivanja malih i mikro kompanija u lanac vrednosti velikih korporacija, kako bi se ojačali ekonomski kapaciteti žena u Srbiji, u skladu sa 5. Principom Ujedinjenih nacija za osnaživanje žena. Prezentovanje rezultata potkrepljeno je prikazivanjem kratkog filma u kojem su obuhvaćene sve aktivnosti realizovane tokom projekta, od inicijalne konferencije, izložbi i B2B susreta, do radionica organizovanih u Beogradu, Zrenjaninu i Valjevu. U okviru konferencije, održana je i izložba proizvoda i usluga članica UPŽ Srbije, tokom koje je organizovano umrežavanje firmi članica Udruženja, kao potencijalnih dobavljača, sa velikim kompanijama – potencijalnim kupcima. U okviru projekta, Udruženje je pripremilo katalog proizvoda i usluga svojih članica koji je ovom prilikom distribuiran predstavnicima kompanija u cilju da im se na najbolji način predstave potencijali saradnje.\n„UPŽ Srbije se bavi temom uključivanja žena u lanac dobavljača kao delom društveno odgovornog ponašanja velikih kupaca, od 2016. Tek sa ovim projektom, započetim 2018. napravili smo značajnije pomake pre svega u promociji samog koncepta u široj javnosti i u poslovnom sektoru posebno. Uradili smo mnogo na prezentaciji potencijala ženskih preduzeća kroz fantastičan katalog proizvoda i usluga naših članica koji je dostupan i onlajn. O tome smo informisali sve potencijalne korisnike preko njihovih poslovnih udruženja kao što su AmCham, Savet stranih investitora ali smo dodatno uključili i Forum za odgovorno poslavanje i Srpsko–francusku komoru, Nemačko-srpsku prvirednu komoru i udruženje italijanskih privrednika Cofindustrija, koji su izuzetno pozitivno reagovali na ovu inicijativu. Sve to ohrabruje ali i ukazuje da je put do pune realizacije cilja dug. Problem su dosta birokratizovane strukture u korporativnom sektoru i nemogućnost da se brzo utvrdi odgovarajući nivo odlučivanja za ova pitanja unutar korporacije. Ipak, nešto se promenilo, velike kompanije postepeno postaju svesne da rodna ravnopravnost nije samo postavljanje žena na pozicije odlučivanja unutar kompanija već da se ostvaruje i kroz brigu o lokalnoj zajednici zato što to omogućava održiv i inkluzivan razvoj, o kojem sve veći broj korporacija vodi računa. Tako se stvara jedinstven eko sistem na dobrobit svih i naš zadatak na promociji win-win koncepta uključivanjem žena u lanac dobavljača se nastavlja jer to donosi novi kvalitet kako za korporacije, tako i za tzv. malu privredu i lokalnu zajednicu”, rekla je, obraćajući se skupu u ime organizatora, potpredsednica Udruženja poslovnih žena Srbije Olivera Popović.\n„Današnja konferencija je značajna jer želimo da ukažemo na važnost povezivanja velikih kompanija sa malim preduzećima u vlasništvu žena. To je značajno jer je to interes i privrede i društva, pošto bez pružanja jednakih šansi svima nema daljeg razvoja ni prosperiteta. Želimo da motivišemo velike kompanije da uključuju preduzetnice i ženske firme u lanac vrednosti, ne zato što je to ‘društveno poželjno’, već zato što u tom eko sistemu svi uključeni akteri ostvaruju konkretne benefite dajući direktan doprinos održivoj ekonomiji”, izjavila je ovom prilikom Ljiljana Lončar, savetnica potpredsednice Vlade za rodnu ravnopravnost.\nOdržana studijska poseta Lionu u vezi sa stvaranjem pristupačnog okruženja\nTim za socijalno uključivanje i smanjenje siromaštva Vlade Republike Srbije je u saradnji sa Zaštitnikom građana organizovao studijsko putovanje u Lion…\nSocijalno uključivanje Roma i Romkinja u Republici Srbiji – prioriteti i izazovi\nPiše: Slavica Denić, koordinatorka za socijalno uključivanje Roma i Romkinja, Tim za socijalno uključivanje i…\nOdržana Laboratorija za analizu politika države blagostanja na Zapadnom Balkanu\nRegionalna mreža Budućnost države blagostanja na Zapadnom Balkanu organizovala je Laboratoriju za analizu politika države…\nObjavljen Izveštaj Komiteta za socijalnu zaštitu za 2019. godinu\nIzveštaj Komiteta za socijalnu zaštitu za 2019. godinu rezultat je primarnog zadatka Komiteta da prati…


Galijani: "Van Basten broj jedan" | SerbianForum\nGalijani: "Van Basten broj jedan"\nDatum pokretanja 18.12.2009\n18. decembar 2009. 15:13\nPotpredsednik fudbalskog kluba Milan Adrijano Galijani izjavio je da je najbolje pojačanje u istoriji ’rosonera’ bio Holanđanin Marko van Basten.\n"Najbolju kupovinu u klupskog istoriji ne predstavljaju ni Andrej Ševčenko, ni Pato, zato što je za njih izdvojeno mnogo novca. Milanu se, bez dileme, najviše isplatio Van Bastenov transfer. On je angažovan za razumnu sumu novca, a klubu je doneo mnogo trofeja", rekao je Galijani.\nGalijani je rekao da se ne slaže sa ocenom novinara, koji ovih dana tvrde da Brazilac Alehandre Pato predstavlja najbolju kupovinu u istoriji tog kluba, već je po njegovom mišljenju to bio baš Van Basten.\nOn je dodao da dobru kupovinu predstavlja i Kaka, koji je angažovan za sedam miliona evra.\n"I njegov transfer je doneo mnogo koristi klubu. Međutim, angažovanje Van Bastena je bez konkurencije najbolji poslovni potez Milana", naglasio je Galijani.\nMeđutim, on smatra da Pato ima još dosta vremena da dokaže da i njegova kupovina predstavlja pun pogodak.\n"Ukoliko Pato u narednom periodu osvoji dosta klupskih i individualnih priznanja, situacija će se značajno promeniti. Do tada Van Basten će predstavljati našu najbolju kupovinu", zaključio je potpredsednik Milana.


Arhivari dobili na upotrebu renovirani depo - juGmedia\nZaposleni u vranjskom Istorijskom arhivu „31. januar“ uskoro će na korišćenje dobiti novi renovirani depo za odlaganje arhivske građe. Ovaj prostor površine od 192 kvadrata renoviran je sredstvima budžeta grada Vranja, za čiju namenu je izdvojeno tri miliona dinara.\n„Stavljanjem u funkciju renoviranog depoa radnici Istorijskog arhiva će rešiti problem odlaganja arhivske građe sa kojim su se već duže vremena suočavali. Izdvajanjem sredstava za njegovo renoviranje lokalna samouprava nije stvorila bolje uslove samo za deponovanje arhivske građe već i za rad samih zaposlenih, ističe Zorica Jović, zamenik gradonačelnika Grada Vranja.\nZahvaljujući se gradskom rukovodstvu na pomoći prilikom adaptacije depoa Borivoje Manasijević, direktor Istoijskog arhiva „31. januar“, je naglasio da će od 17. decembra početi i montaža polica u depou na kojima će potom biti odlagana arhivska građa.\nRukovodstvo grada Vranja se priprema i za sanaciju krova na zgradi Haremluka.


Fejsbuk dodaje nove audio proizvode svojoj platformi - MediaSfera\nDruštvena mreža Fejsbuk objavila je da će njeni korisnici moći da slušaju podkaste direktno na Fejsbuk aplikaciji u mesecima koji dolaze.\nFejsbuk uvodi nove mogućnnosti u vreme kada je tržište audio formata eksplodiralo tokom pandemije, od podkasta do platforme Klabhaus (Clubhouse).\nGeneralni direktor Fejsbuka Mark Zakerberg rekao je da kompanija planira da lansira nekoliko audio proizvoda i alatki za traženje i puštanje podkasta.\nFejsbuk će takodje dodati alatke za stvaranje audio sadržaja, kratke zvučne formate i pre svega „salone za razgovore“, zvučne i uživo, (Live audio rooms), inspirisane uspehom Klabhausa, gde korisnici slušaju i učestvuju u razgovoru bez slike.\nBrzo širenje aplikacije Klabhaus, stare samo godinu dana, pokazalo je potencijal servisa za audio razgovore, posebno dok su ljudi ostajali kod kuće za vreme pandemije kovida-19.\nTagoviaplikacija fejsbuk podkast


PROMOCIJA KNJIGE "Život i delo Miloša S. Miljevića" u LOZNICI, 10. novembar 2017. u 19:30 - Biblioteka "Vukovog zavičaja"\nPROMOCIJA KNJIGE "Život i delo Miloša S. Miljevića" u LOZNICI, 10. novembar 2017. u 19:30 - Biblioteka "Vukovog zavičaja" PROMOCIJA KNJIGE "Život i delo Miloša S. Miljevića" u LOZNICI, 10. novembar 2017. u 19:30 - Biblioteka "Vukovog zavičaja" Učestvovanje: Akad dr Radomir Đorđević, autor Dragoslava Goga Koprivica, književnik Slavica Jovanović, književnik Društvo "Miloš Milojević " Crna Bara : Predrag Đurić i Novica Krezić voditelj Ljubinko Jevtić Muzički prikaz: Marš Miloša S. Milojevića Vićentije Petrik predstavila Ivo Andrić. . https://www.facebook.com/groups/125419337529305/ ...\nBrojne zvanice svojim prisustvom uveličale su ovaj skup, a među njima se našao i prof dr Viktor Ivanovič Miščenko, istoričar Državnog univerziteta u Brjansku u Rusiji.\n„Ideje Miloša Milojevića su aktuelne, ne samo za Srbiju, već i za Rusiju, jer je on zagovornik jedinstva slovenskog naroda. Izučavanje istorijskog nasleđa Miloša Milojevića i dalje se sprovodi u Rusiji i naši savremeni istraživači koji se bave poreklom Slovena u svojim radovima koriste i istraživanja ovog znamenitog Srbina. Volim Srbiju, drago mi je da sam danas ovde u Crnoj Bari“, rekao je Viktor Ivanovič Miščenko.\nPrvi Naučni skup predstavlja sveobuhvatan pristup u rasvetljavanju raznih nepoznanica koje i dalje vladaju kada je u pitanju lik i delo Miloša S. Milojevića i za cilj ima da rasveli naučno delovanje istaknutog Srbina, kako u književnosti, istoriji, oslobodilačkim ratovima tako i u nesebičnom zalaganju za očuvanje pravoslavne vere i srpstva u suštini.\n„Pre tačno dvadeset godina na tribini u Osnovnoj školi Crna Bara je vratila svog Miloša Milojevića i taj talas dolazi i do dana današnjeg. Naučni skup kom prisustvujemo je o njegovoj poeziji, ali on je višeznačajan i ima zasluge i u istorijografiji i u oslobađanju posebno južnog dela Srbije, kao i u sakupljanju bogate građe i običaja svekolikog naroda srpskog. Miloš prevazilazi Srbiju, učio je u Rusiji, gde je takođe cenjeno njegovo delo. Uz sve to, on je najosporavaniji srpski naučnik i smatram da je ovo danas jedan značajan korak ka njegovoj rehabilitaciji“, istakao je dr Zoran Milošević, sa Instituta za političke studije Beograd.\nUoči zvaničnog početka Naučnog skupa, koji je bio zatvoren za medije, prisutnima su se obratili i komandant Kopnene vojske general-potpukovnik Milosav Simović, prof dr Radomir Đorđević, Dragoslava Goga Koprivica, prof dr Milan Šojić, prof dr Petar Milosavljević i Vojin Petrović, osnivač Udruženja „Miloš Milojević“ u Minhenu.\n"Sa likom i delom Miloša Milojevića upoznali su me profesor Đorđević i moj kolega Predrag Đurić i ta njihova iskrena ljubav prema ovom istaknutom Srbinu uticala je i na mene da se pozabavim ovom tematikom. Na sreću postoje ljudi koji nisu zaboravili Miloša Milojevića i to je potvrda da je istina, jedna od pet večnosti, neuništiva. Prošle su godine, decenije i on je oživljen, znači da je vredeo, da je za života velika dela spremio i kao obavezu u zalog svima nama ostavio", izjavio je general-potpukovnik Milosav Simović komadant Kopnene vojske Srbije.\nDrugi dan manifestacije obeležilo je i Takmičenje u kuvanju riblje čorbe, Mini sajam hrane i pića, Turnir u malom fudbalu, Izložba slika Stojana Aničića i Željka Dragićevića, a pod lipama u Crkvenoj porti održan je koncert KUD-a „Jelica“ iz Crne Bare.\nManifestacija je zatvorena u nedelju 22. juna 2018. kada se u jutarnjim časovima održao pomen Milošu S. Milojeviću i kratko predavanje o istorijatu crnobarske crkve.\nOvaj događaj organizovali su: Mesna zajednica Crna Bara u saradnji sa Crkvenom opštinom, Kulturno-umetničkim društvom „Jelica“, Udruženjem žena „Crnobarke“, Ribolovačkom sekcijom „Ušće“, Fudbalskim klubom „Hajduk Stanko“ i Udruženjem „Miloš Milojević“.\nPripremila : Slavica Jovanović , novinar i književnik\nRT: „Globalna katastrofa“: Aktivista upozorava da su 5G mreže „veliko eksperimentisanje zdravljem“


Novogodišnja izjava Nebojše Radmanovića - Klix.ba\nBiH Novogodišnja izjava Nebojše Radmanovića\nSve obaveze koje stoje pred nama ispunićemo ako se ujedinimo oko onih pitanja oko kojih se svi slažemo, poštujući ravnopravnost konstitutivnih naroda, kao trajni temelj našeg zajedničkog života, rekao je Nebojša Radmanović, član Predsjedništva BiH iz RS-a u svojoj novogodišnjoj izjavi.\n"Građani Bosne i Hercegovine. Došli smo do kraja još jedne godine. Za mnoge ona je bila teška kao i druge godine poslije rata. Protekla 2007. godina, većini ljudi u Bosni i Hercegovini, ostade u sjećanju po dva značajna uspjeha i dvije političke krize.\nPrvi uspjeh odnosi se na prvo tromjesječje ove godine, kada su vladajuće parlamentarne stranke uz pomoć Predsjedništva BiH, samostalno bez učešća međunarodne zajednice dogovorile sastav i izabrale predsjedavajućeg Savjeta ministara BiH, čime je zemlja dobila izvršnu vlast za provođenje neohodnih reformi. Početni optimizam djelimično je narušen nakon izricanja presude Međunarodnog suda pravde u Hagu, kada je došlo do povišene retorike u zemlji, koja nam je oduzela dragocjeno vrijeme i fokus pažnje vlasti i javnosti skrenula sa važnih unutrašnjih tema rada državnih institucija.\nDruga kriza, izazvana je nametanjem odluka visokog predstavnika međunarodne zajednice za Bosnu i Hercegovinu, nakon čega je zaprijetila potpuna blokada rada državnih i entitetskih institucija.\nIpak, 2007. godina za Bosnu i Hercegovinu biće uspješna, jer je krajem godine parafiran Sporazum o stabilizaciji i pridruživanju sa Evropskom unijom. Tako se BiH pridružila ostalim zemljama iz regiona koje su prošle istu dionicu na putu prema Evropskoj uniji.\nIskreno očekujem da ćemo u novoj 2008. godini, u prvim mjesecima, završiti reformu policije u BiH i ispuniti preostale uslove, kako bi u prvom kvartalu potpisali Sporazum o stabilizaciji i pridruživanju sa Evropskom unijom.\nU narednoj godini održaće se lokalni opštinski izbori koji treba da potvrde demokratski potencijal građana BiH i sposobnost domaćih vlasti da preuzmu odgovornost za rješavanje lokalnih pitanja građana.\nOčekujem da početkom naredne godine počne da se primjenjuje sistem olakšica za izdavanje viza za građane Bosne i Hercegovine koji putuju u druge zemlje, koji je dogovoren i potpisan sa Evropskom unijom, što će umnogome olakšati putovanja našim građanima.\nKao rezultat svih provedenih reformi i ostvarenih rezultata, ovih posljednjih godina, iduće godine očekujem prestanak rada i zatvaranje Kancelarije visokog predstavnika međunarodne zajednice za BiH, što će otvoriti prostor za demokratsko dogovaranje i preuzimanje odgovornost domaćih vlasti za budućnost naše zemlje.\nSve obaveze koje stoje pred nama ispunićemo ako se ujedinimo oko onih pitanja oko kojih se svi slažemo, poštujući ravnopravnost konstitutivnih naroda, kao trajni temelj našeg zajedničkog života.\nNadam se da će nam sljedeća 2008. godina, donijeti više posla, novih radnih pobjeda, uspjeha na svim poljima, zdravlja, lične i porodične sreće i zadovoljstva, a manje briga i teškoća.\nU toj nadi, želim vam srećnu i uspješnu Novu 2008. godinu", rekao je u novogodišnjoj izjavi Nebojša Radmanović, član Predsjedništva BiH.\nprije 20h 9m 282


Obilježen Međunarodni dan borbe protiv diskriminacije: Radio Brčko Distrikta BiH – UDIK\nHome / Saopštenja / Obilježen Međunarodni dan borbe protiv diskriminacije: Radio Brčko Distrikta BiH\nAktivisti Udruženja za društvena istraživanja i komunikacije Brčko distrikta BiH – UDIK, danas su povodom Međunarodnog dana borbe protiv diskriminacije održali mirovnu akciju na Trgu mladih.\nObilježavanjem ovog datuma apeluje se narod svugdje u svijetu da promoviraju i da slave pravo svakog čovjeka, da živi svoj život sa dostojanstvom, nebitno kako izgleda, odakle dolazi i koga voli.\nEdvin Čudić Kanka, koordinator ovog udruženja kazao je da su u UDIKU, kao odgovorni građani BiH smatrali da je upravo bilo potrebno ovaj dan obilježiti u Brčkom, jer se, kako je naveo, iako je ovaj grad primjer multikulturalnosti i multietičnosti još uvijek u političkim strankama i institucijama vodi diskriminacija protiv određenih ljudi i određenih stvari, kao što je slučaj i sa ostalim dijelovima BiH.\nOvom prilikom, Čudić je naglasio da je nakon Sarajeva gdje je matični ured, ovo udruženje otvorilo svoju prvu podružnicu upravo u Brčko distriktu BiH.\n„ Za građane Distrikta to znači da će se u budućnosti bar jednom mjesečno susretati sa ovakvim aktivnostima, koje će se vezati sa međunarodnim danima, a čime ćemo pokazati mnogo veći nivo solidarnosti, empatije, odnosno izgradnje zajednice mira. Mi nismo stranka, mi se bavimo otvaranjem tabua na jedan kamerni način“, dodao je Čudić.\nPrevious NAPAD NA UDIK TOKOM OBILJEŽAVANJU ZLOČINA U ŠTRPCIMA


Predsednik Opštine Andrija Živković i direktor pomenutog JKP Bojan Bogdanović najavljuju da postoji realna šansa da - posle 11 godina - cena bude smanjena, podsećajući da se Lajkovac vodom za piće snabdeva iz izvorišta u obližnjoj Nepričavi, kojim gazduje JPKP "Lazarevac". Početkom osme decenije prošlog veka, Lazarevčani su finansirali izgradnju izvorišta, bunara, te magistralne vodovodne mreže kojom se snabdevaju i dve komšijske lokalne samouprave.\n- Optimizam temeljimo na podatku da je lane količina fakturisane i kupljene vode bila gotovo ista, jer smo konstantno radili na smanjenju gubitaka u ovdašnjoj mreži - kaže direktor "Gradske čistoće" Bojan Bogdanović, priznajući da Lajkovčani već godinama vodu plaćaju znatno više od komšija Lazarevčana, ali i dvostruko skuplje od Beograđana!\nVoda za piće u Lazarevcu košta 96,70 za potrošnju do pet, odnosno 132 dinara za više od pet utrošenih kubika. U Valjevu za kubik vode treba 37,42 dinara, a u Beogradu 59,46.\nPri svemu tome, pomenuto izvorište se nalazi upravo na teritoriji Lajkovca...\nPOMENUTO komunalno preduzeće opstaje zahvaljujući subvenciji Opštine od 23,5 miliona dinara, bez čega ne bi bilo ni normalnog vodosnabdevanja.\n- Gubici su trenutno maksimalno smanjeni, pa smo u prilici da najavimo nove bunare na izvorištu u Nepričavi, rezervoare vode, te nabavku mini--smećara za uske ulice, mali utovarivač i uređenje kruga preduzeća - kaže Bogdanović.\nTRIJUMF LARE IZ MIONICE: Smotra goveda simentalske rase održana u Lajkovcu\n29. 09. 2021. u 06:21\nLajkovac vesti Lajkovac cena vode


Na današnji dan 1989. godine, na Gazimestanu, na Kosovu obeležena je 600-godišnjica Kosovske bitke. Centralni događaj na skupu kojem je prisustvovalo oko milion ljudi, bio je govor tadašnjeg predsednika Srbije Slobodana Miloševića kojim je počeo meteorski uspon tog srpskog političara.\n1712 - U Ženevi je rodjen francuski filozof Žan-Žak Ruso (Jean Jacques Rousseau), čije je delo uticalo na Francusku revoluciju i na evropsku književnost i filozofiju 18. i 19. veka ("Emil - ili o vaspitanju", "Rasprava o poreklu i osnovama nejednakosti medju ljudima", "Pismo Dalamberu", "Ispovesti").\n1921 - Donet je Ustav Kraljevine Srba, Hrvata i Slovenaca (Vidovdanski ustav) kojim je novonastala država proglašena ustavnom, parlamentarnom i naslednom monarhijom sa dinastijom Karadjordjević.\n1989 - Na Gazimestanu, na Kosovu obeležena je 600-godišnjica Kosovske bitke. Centralni dogadjaj na skupu kojem je prisustvovalo oko milion ljudi, bio je govor tadašnjeg predsednika Srbije Slobodana Miloševića kojim je počeo meteorski uspon tog srpskog političara.\n2016 - U samoubilačkom terorističkom napadu na medjunarodnom terminalu aerodroma "Ataturk" u Istanbulu poginula je 41 osoba i povredjeno 239.


Predsednik Srbije Tomislav Nikolić ocenio je da će nova Vlada Srbije biti formirana bez dvotrećinske većine, i da eventualna promena Ustava neće odredjivati sastav Vlade. „Mislim da će Vlada biti formirana bez dvotrećinske većine, da će imati jasnu, odlučujuću većinu u parlamentu, ali da neće juriti za dvotrećinskom većinom kako bi menjala Ustav“, naveo je Nikolić u intervjuu za agenciju Sputnjik.\nNikolić je naveo da se o promeni ustava isključivo priča u medijima i javnosti i da nigde nije ni video da postoje ozbiljni znaci o tome šta bi trebalo u Ustavu menjati, koja poglavlja.\n„Apsolutno znam šta nećemo menjati, posebno ne preambulu u kojoj piše da je Kosovo i Metohija sastavni deo Srbije, pošto bi to bio krah svega onoga što radimo do sad i mislim da u tome nijedan čovek koji ostavlja bilo koga na ovome svetu ne želi da učestvuje“, naveo je Nikolić.\nPrema njegovim rečima teško je promeniti Ustav, naročito one delove koji zahtevaju i referendum.\n„Ovoga puta to će biti predsednik Srpske napredne stranke Aleksandar Vučić, pošto je pobeda Srpske napredne stranke na izborima zaista upečatljiva i jasna. Da li će to biti sama SNS ili koalicija, to zavisi isključivo od toga kako oni misle dalje da se razvijaju, da li nastavljaju potpuno istim putem ili će nešto drugačije, ali je očigledno da je okosnica Vlade u stvari Srpska napredna stranka“, rekao je Nikolić.


Najava: Ministarka Pribilović na 9. sastanku Upravnog odbora RESPA u Briselu\nDatum objave: 20.11.2018 10:45 | Autor: MJU\nMinistarka javne uprave Suzana Pribilović učestvovaće na 9. sastanku Upravnog odbora regionalne škole za javnu upravu na Zapadnom Balkanu (ReSPA) na ministarskom nivou i konferenciji, 21. novembra 2018, u Briselu.\nRegionalna škola za javnu upravu (ReSPA), međuvladina organizacija koja podržava saradnju i reformu javnih administracija na Zapadnom Balkanu, održaće deveti po redu sastanak Upravnog odbora na ministarskom nivou na temu „Regionalna saradnja za reformu javnih administracija na Zapadnom Balkanu“, kao i dvodnevnu konferenciju u cilju rezimiranja glavnih dostignuća u procesu poboljšanja javne administracije na Zapadnom Balkanu.\nUčesnici na sastanku biće članovi/ce Upravnog odbora ReSPA na ministarskom nivou: ministri zaduženi za javnu administraciju u zemljama Zapadnog Balkana i na Kosovu i predstavnici Evropske komisije.\nDvodnevna konferencija pod nazivom “Poboljšanja u javnoj administraciji kroz regionalnu saradnju”, okupiće visoke predstavnike/ce državnih administracija Zapadnog Balkana, koji se bave reformom javne administracije, menadžmentom javnih finansija i evropskim integracijama, kao i predstavnike/ce Evropske komisije, OECD/SIGMA, regionalnih i međunarodnih organizacija i drugih partnera. Prezentacije i diskusije na konferenciji odnosiće se na dostignuća ReSPA tokom protekle godine koja se tiču objavljenih studija i ostalih aktivnosti.\nOd oktobra 2017. do oktobra 2018. godine, u saradnji sa brojnim partnerima iz Evrope i sa Zapadnog Balkana, uz podršku više od 200 međunarodnih i regionalnih eksperata, ReSPA je umrežila više od 1.000 službenika javne administracije u regionu kroz najmanje 50 aktivnosti iz domena jačanja kapaciteta. U pomenutom periodu, ReSPA je takođe ostvarila 7 regionalnih komparativnih istraživačkih studija sa preporukama za praktične politike u oblasti reforme javne uprave na Zapadnom Balkanu


Poglavar Srpske pravoslavne crkve patrijarh Irinej pozvao je vlasti u Crnoj Gori, posebno posebno pripadnike Ministarstva unutrašnjih poslova, da odmah prestanu, kako je naveo, “sa brutalnim terorom nad Srpskom Pravoslavnom Crkvom, njenim sveštenstvom i vernim narodom. Neljudsko prebijanje vikarnog Episkopa dioklijskog g. Metodija, sveštenikâ i srpskih pravoslavnih vernika, samo zato što su Srbi i što su pravoslavne vere, čin je nezabeležen u Evropi od pada fašizma i prestanka boljševičkog terora”.\nSrpski patrijarh, istovremeno, zahteva da iz zatvora odmah i neizostavno budu oslobođeni narodni poslanici, politički predstavnici srpskog pravoslavnog naroda u Crnoj Gori, kao i svi drugi koji su uhapšeni juče i danas zbog, kako se navodi u saopštenju iz njegovog kabineta, “odbrane svojih svetinja od državnog terora i otimačine”.\nS druge strane, crnogorska policija odbacila je tvrdnju Mitropolije Crnogorsko-primorske SPC i saopštila da nije tačno da je pretučen episkop dioklijski Metodije sinoć tokom blokade puta na mostu na Đurđevića Tari tokom protesta protiv donošenja Zakona o slobodi vjeroispovijesti.\n"Netačni su navodi Mitropolije crnogorsko-primorske SPC da je policija pretukla Preosvećenog Episkopa dioklijskog Metodija", saopštila je Uprava Policije.\nU saopštenju piše da je tokom protestne blokade puta načelnik Centra bezbednosti u Pljevljima Dragan Slavulj imao više razgovora s Metodijem i s pljevaljskim sveštenikom Borivojem Pantovićem koji "ni u jednom slučaju nisu izneli primedbe na postupanje policije".\n"Policija je preduzimala zakonom propisane aktivnosti kako bi se uspostavilo normalno odvijanje saobraćaja na ovoj deonici i u više navrata upozoravala građane da oslobode blokirani putni pravac", kaže Policija.\n"Pošto građani nisu postupili po upozorenju, već su seli na put u znak protesta zajedno s Episkopom Metodijem, policija je, primenjujući zakonom propisana ovlašćenja, pristupila deblokiranju putnog pravca gde su građani pružili pasivan otpor sprovođenju te radnje", piše u saopštenju.\nPolicija je saopštila da navodi Mitropolije crnogorsko-primorske SPC da su tada "dva lica zadobila teške telesne povrede" nisu tačni, što je utvrdjenom proverom u pljevaljskoj hitnoj pomoći kojoj su se "javila lica koja nisu sveštena, sa lakim telesnim povredama", a niko od povređenih nije zadržan u pljevaljskoj bolnici.\n"U potiskivanju mase je i jedan policijski službenik zadobio lake telesne povrede", dodala je Policija.\nEpiskop Metodije je izjavio da se oseća dobro i da "ne osuđuje policiju" što je morala da vrši dužnost i rekao da "ne bi želeo da taj incident doprinese zaoštravanju ionako teške situacije u Crnoj Gori".


Institut za veštačku inteligenciju na najvećem svetskom tehnološkom događaju godine „GITEX“\nPod brendom Srbija stvara tehnologiju / Serbia creates tech prvi put se naša zemlja strateški i organizovano predstavila na globalnom tehnološkom samitu „GITEX“, najvećem ovogodišnjem tehnološkom događaju u svetu i u regionu Srednjeg istoka i Severne Afrike održanom u Dubaiju od 17. do 21. oktobra 2021. godine.\nRame uz rame sa stručnjacima iz najrazvijenijih zemalja sveta Institut za veštačku inteligenciju predstavio je svoje ideje i ciljeve poslovanja u domenu veštačke inteligencije koji će doprineti razvoju inovativnosti i preduzetništva, kao i privlačenju dodatnih investicija.\nPriliku da se informišu o najvažnijim dometima u svetu informacionih tehnologija imali su i Državni data centar, Biosens institut, osam IT kompanija (“ZESIUM MOBILE”, “SAGA”, “CodeIT”, “DEVTECH”, “BRAINEERING IT SOLUTIONS”, “QUANTOX”, “TELEGROUP”, “EGZAKTA ADVISORY”) i šest srpskih starapova (“Joberty Technologies”, “Kredium”, “Deap Blue Sea”, “Stock Studio”, “White Lemur”, „VLDAM”).\nNaši predstavnici učestvovali su i na specijalizovanim konferencijama gde je bilo reči o pametnim gradovima, inovacijskom ekosistemu i podsticajima, veštačkoj inteligenciji u poljoprivredi i blokčejnu.\nKao zemlja kreativnosti, inovativnosti i inženjerske izvrsnosti, Srbija je celom svetu predstavila svoje inovacije na polju digitalne tehnologije, ali i potvrdila zašto se naziva Silicijumskom dolinom Balkana. Šansu da se uvere da je naša zemlja lider na polju Blokčejn tehnologije, centar visoko obrazovanih talenata i jedna od retkih zemalja u Evropi i svetu koja poseduje Strategiju za razvoj veštačke inteligencije imali su globalni lideri visoko tehnološke industrije, svetski inovatori i startapovi okupljeni na velikoj međunarodnoj pozornici u Dubaiju.\nPodršku nastupu Srbije na „GITEX“-u pružio je Kabinet Predsednice Vlade Republike Srbije, Privredna komora Srbije i Razvojna agencija Srbije. Tom prilikom predstavnici Vlade Republike Srbije sastali su se sa princom prestolonaslednikom Abu Dabija šeikom Mohamedom bin Zajedom, predstavnicima Univerziteta za veštačku inteligenciju, Visokom školom tehnologija i mnogim kompanijama.\nO konferenciji „GITEX“\nGlobalna konferencija „GITEX“ u Ujedinjenim Arapskim Emiratima tradicionalno okuplja najveće svetske IT kompanije, investicione fondove i investitore. Na samitu učestvuje više od 750 startapova iz 75 država, kao i 400 venture fondova i investitora iz više od 30 zemalja.\nU okviru konferencije održava se i najveći događaj posvećen razvoju starapova u regionu Bliskog istoka, Severne Afrike i Južne Azije - „GITEX Future Stars 2021“, kao i brojne specijalizovane konferencije i događaji gde više od 350 najvećih svetskih stručnjaka učesnicima prenosi svoja znanja, iskustva i veštine.


Press Online :: Kontekstualne vesti :: Počinje najveći regionalni internet festival\nDodatak o obrazovanju\nKonferencija za medije povodom otvaranja najvećeg regionalnog Internet festivala Web fest .ME 2012 održana je danas u 12h u prostorijama Medija centra Beograd.\nKonferenciji su prisustvovali Predrag Lešić, direktor kompanije DoMEn, Maja Marković, PR i medija menadžer festivala i Srđan Erceg, direktor Web Fest-a i ovom prilikom upoznali su medije sa planiranim događajima u okviru ovogodišnjeg festivala.\nWeb Fest .ME 2012 je festival posvećen promociji Internet sadržaja i kvaliteta radova na globalnoj digitalnoj mreži, a nastalih u regionu. Festival je sačinjen od tri ključna dela - takmičenja za najbolji Web sajt/Web projekat čija će kruna ponovo biti gala zatvaranje u Beogradu, Web Fest .ME konferencije koja predstavlja jedan od najvažnjihih događaja u regionu i Web-Up.ME, takmičenja za najbolji regionalni start-up čiji pobednik dobija priliku da se predstavi na TechCrunch Disrupt-u 2013.\nOve godine su na programu, takođe, priče o preduzetničkim počecima, najnovijim tehnologijama, i uopšte svemu što je WEB. Konferencija će biti održana 20. i 21. septembra u Budvi, a već su spremna zvučna imena i važni noviteti. Među govornicima naći će se neke od najvećih Internet zvezda - Norvežanin, Hakon Vium Lie, izumitelj CSS-a i CTO kompanije Opera, zatim Rajan Freitas, osnivač about.me i dizajner koji je radio UX-u MySpace-a, Karolina Rosi <> iz Start-Up Čile programa, te Brajan Vong, milioner od 21 godine, Rut Bur, Lead SEO kompanije SEOMoz kao i mnoge druge ključne ličnosti iz Evrope i Amerike.\n"Start-up" je bila ključna reč u 2011, a Web Fest .ME će se potruditi da nova ključna reč u 2012. postane "Web-Up .ME", takmičenje za najbolji start-up u regionu. Najbolji na "Web-Up .ME" imaće tokom tri dana štand u Aleji preduzetnika (Start-Up Alley) u okviru TechCrunch Disrupt-a, u Njujorku 2013. godine i biće u prilici da stupi u direktan kontakt sa ozbiljnim investitorima. Svi izlagači na Aleji preduzetnika imaju šansu da se domognu i TC Disrupt Battlefield takmičenja gde se bori za glavnu nagradu od 50.000 američkih dolara (USD) i priliku da ponese Disrupt Kup.\nWeb Fest .ME takmičenje se održava od 21. septembra do 15. novembra i svi zainteresovani moći će na sajtu www.webfest.me da slobodno prijave sajtove za koje smatraju da su najbolji. Svečana ceremonija zatvaranja, tokom koje će biti dodeljene Web Fest statuete i proglašeni pobednici, biće održana 15. novembra u Beogradu.\nDetaljnije informacije o festivalu možete naći na internet adresi: www.webfest.me.\nSnimak konferencije za medije kao i dodatne materijale o konferencije možete pronaći na sajtu Medija centra Beograd: www.mc.rs.


Dobrovoljno davalaštvo krvi-dodjela priznanja | Radio DUX\nNaslovnica /Dobrovoljno davalaštvo krvi-dodjela priznanja\nUtorak, 16. prosinca 2014. - 9:23\nZavod za transfuziju krvi Crne Gore, Kancelarija Svjetske zdravstvene organizacije u Crnoj Gori i kompanija Adriatic Marinas - Porto Montenegro organiziraju svečanost na kojoj će biti dodijeljena priznanja privrednim subjektima za doprinos u promociji dobrovoljnog davalaštva krvi. Događaj će biti organiziran u četvrtak, 18. prosinca u 12 sati, u prostorijama Yacht kluba u Porto Montenegru (zgrada bivšeg Doma vojske).\nPrije same svečanosti, istog dana od 9 sati u Yacht klubu bit će organizirana akcija dobrovoljnog davanja krvi.\nU tijeku je reforma sistema transfuzije krvi, kao najosjetljivijeg segmenta zdravstvenog sistema Crne Gore. Reformski napori su podržani kroz realizaciju EU IPA projekta: „Implementacija evropskog sistema transfuzije krvi u Crnoj Gori“, koji sprovodi kancelarija Svjetske zdravstvene organizacije za Crnu Goru uz financijsku podršku Delegacije Europske unije u Crnoj Gori. Cilj projekta je uspostavljanje modernog sistema za transfuziju krvi u skladu sa standardima EU, kako bi bezbjedna krv bila dostupna svim ljudima u Crnoj Gori.\nDobrovoljno davalaštvo krvi je djelatnost od općeg društvenog značaja i važna pretpostavka obezbjeđivanja dovoljnih količina bezbjedne krvi. Uzimajući u obzir sadašnji, nezadovoljavajući, nivo davalaštva krvi, kao i nepovoljnu strukturu davalaca krvi (dominacija porodičnih, namjenskih davaoca), potrebno je intenzivirati i planski sprovoditi rad na promociji dobrovoljnog davalaštva krvi na nivou cijele zemlje. U tom smislu, a u okviru EU/IPA projekta „Implementacija Evropskog sistema transfuzije krvi u Crnoj Gori“, pokrenuta je kampanja fokusirana na promociju dobrovoljnog davalaštva krvi u Crnoj Gori, koja ima za cilj podizanje svijesti stanovništva o značaju dobrovoljnog davanja krvi, u skladu sa Komunikacionom strategijom za razvoj dobrovoljnog davalaštva krvi u Crnoj Gori.\nOstvarivanje tog cilja iziskuje angažman različitih partnera na planu promocije dobrovoljnog davalaštva krvi u Crnoj Gori, uključujući i društveno odgovorne kompanije, koje bi svojim sudjelovanjem dale doprinos zdravstvenom prosvjećivanju i jačanju svijesti građana o važnosti obezbjeđenja dovoljnih količina krvi.\nUspješno realizirana akcija dobrovoljnog darivanja krvi\nHumanost studenata Fakulteta za pomorstvo\nDobrovoljno darivanje krvi u organizaciji AMSK Crne Gore


BUDŽET I AGRAR: Od zakupa zemljišta, godišnje više od pet milijardi dinara – Макроекономија\n29. октобра 2021.\t0 Branislav Gulan, 3 Poljoprivreda Ostavite komentar 271 Pregleda\nSrbija na godišnjem nivou ubira prihod od zakupa poljoprivrednog državnog zemljišta preko pet milijardi dinara, od čega 40 odsto ovih sredstava ide u republički budžet, a 60 odsto je prihod jedinica lokalnih samouprava na kojoj se nalazi zemljište, rekao je direktor Uprave za zemljište Branko Lakić, na konferenciji na temu poljoprivrednog budžeta Srbije, koju je organizovalo Udruženje novinara Sribje u Medjunarodnom PRESS centru u Beogradu. Konferencija „Kako se troši budžetski novac u poljoprivredi“ održana je na inicijativu istraživačkih novinara koji se bave ovom temom, a njoj su prisustvovali pored predstavnika medija, predstavnici resornog ministarstva i nadležnih institucija, kao i profesori i akademici iz stručnog sektora.\n„Uprava manje novca izdvaja iz budžeta za mere zaštite uređenja poljoprivrednog zemljišta od iznosa koji se ostvaruje od zakupa zemljišta“, rekao je Lakić i objasnio da je uzrok toga neadekvatan i zastareo Zakon o zakupu poljoprivrednog zemljišta iz 2006. godine po kome se do skoro nije znalo šta je precizno u vlasništvu države, preneo je Tanjug. Istakao je da se takvi problemi rešavaju, te da je napravljen Geoportal o poljoprivrednom zemljištu i prema podacima naša zemlja trenutno raspolaže sa oko 500.000 hektara državnog zemljišta. Od ukupnog zemljišta kojim raspolaže država, po njegovim rečima 90.000 hektara je pod pašnjacima koji su vraćeni selima na upravljanje, a to znači da država preko ministarstva upravlja sa 410.000 hektara. Lakić je objasnio da je deo novca od zakupa uložen u pravljenje informacionog sistema putem koga svaki građanin Srbije može da ima satelitski uvid u zemljište kojim raspolaže naša zemlja, i istakao da su podaci transparentni.\nKada je reč o poljoprivrednim subvencijama direktorka Uprave za agrarna plaćanja Biljana Petrović rekla je da resorno ministarstvo dodeljuje subvencije domaćinstvima, ali da se isto tako obavlja i kontrola kako je subvencija iskorišćena. Petrović je objasnila da inspektora nema dovoljno, ali da su kontrole redovne te da se sprečava svaki način zloupotrebe novca dobijenog subvencijama. Osvrnula se da ovaj sektor posebno ulaže u vino i vinogradarstvo, kao i u celokupnu oblast voćarstva i primarnu biljnu proizvodnju. Sredstava budžeta ovaj sektor koristi za podsticaje, kaže Petrović, kao i za inovacije koje bi poljoprivrednicima olakšao da obavljaju svoju delatnost.\nNa konferenciji je bilo reči o sredstvima koja se ulažu u novu mehanizaciju, olakšice koje dobijaju određene grane poljoprivrede, podsticaje za radnike sa sela, navodnjavanje, kao i protivgradnu zaštitu. Takođe, rečeno je da se dobar deo sredstava ulaže u modernizaciju tehnologija i digitalizaciju, kako bi se poslovanje u poljoprivrednom sektoru odvijalo na brži i lakši način.\nPredstavnici ministarstva poljoprivrede istakli su da se radi na usvajanju novih zakona i uredbi kojima će se rešiti sporna pitanja oko zakupa zemljišta i istakli da je za novi projekat navodnjavanja izdvojeno preko 100 miliona dolara. Najavljeno je da će u naredne tri godine ovim projektom biti pokrivena površina od 100.000 hektara obradivog zemljišta. Rebalansom budžeta Republika Srbija je izdvojila 48 milijardi dinara, a novinari na konferenciji pitali su se da li neko prati gde je taj novac i na šta se koristi.\nDirektor uprave za zaštitu bilja Nebojša Milosavljević istakao je da je u poslednjih nekoliko godina Srbija postigla dobre rezultate u izvozu sadnog materijala, da je srpsko vinogradarstvo „na visokoj mapi Evrope“, kao i da se broj grla koja se subvencionišu povećava iz godine u godinu.„Ako se pitate gde su pare iz budžeta? Naše pare su kod poljoprivrednika“, poručio je Milosavljević.\nPrethodna Црна Гора, демографија, август 2021.\nSledeća SRBIJA: RWA otvorio jedan od najvećih logističkih centara u Srbiji


Turska ne želi da bude na margini EU | Radio Televizija BN\nTurska ne želi da bude na margini EU\nPosle političkog sukoba na relaciji Turska—Holandija, ali i izjava i holandskih i nemačkih političara, jasno se vidi da je s evropskim multikulturalizmom gotovo, kao i da je Ankara raskrstila s time da želi članstvo u Evropskoj uniji.\nSvijet 13.03.2017 | 19:21\nKad je Holandija, kao i Nemačka i Austrija pre nje, proteklog vikenda zabranila visokim turskim zvaničnicima da prisustvuju mitinzima dijaspore na njenoj teritoriji, kako bi dali podršku aprilskom referendumu o predsedničkim ovlašćenjima, Redžep Tajip Erdogan nazvao je Holanđane i Nemce fašistima, pozvao međunarodne organizacije da Holandiji uvedu sankcije i poručio da se ta zemlja ponaša „kao banana-republika“.\nPotom je poručio Holanđanima da će za proterivanje turskih ministara „platiti visoku cenu“ i da će ih „naučiti međunarodnoj diplomatiji“, a premijer Turske Binali Jildirim zapretio je Holanđanima „najgrubljom mogućom odmazdom“.\nTurski imigranti su u Roterdamu u nedelju organizovali proteste koje je policija razbila koristeći pse i vodene topove, a demonstranti su bacali kamenje i flaše i jurišali konjima na policiju sa štitovima i njihova oklopna vozila.\nNekoliko demonstranata je prebijeno, a Ministarstvo spoljnih poslova u Ankari je poručilo da holandski ambasador u Turskoj ne mora neko vreme da se vraća sa odsustva.\nHolandski premijer Mark Rute potom je izjavio da „zapaljive“ izjave predsednika Turske i potezi zvaničnika u Ankari ne pomažu smirivanju tenzija i deeskalaciji diplomatskog skandala, koji kao da se sve više zahuktava.\nŽeljko Budimir sa Fakulteta političkih nauka u Banjaluci kaže u razgovoru za Sputnjik da se iz najnovijih događaja, ali i izjava i holandskih i nemačkih političara jasno vidi da je s evropskim multikulturalizmom gotovo, kao i da je Turska, na neki način, raskrstila s time da želi članstvo u Evropskoj uniji.\n„Evropa, a pre svega Nemačka i Holandija, prema Turskoj se odnosi slično kao centar prema periferiji. Turska ne želi više da igra ulogu evropske periferije, ona želi da igra glavnu ulogu, i to pokazuje pre svega time što je završila sa geopolitičkom orijentacijom prema Evropi. Ona više nema stratešku spoljnu politiku koja je usmerena prema članstvu u Uniji kao najvažnijem cilju“, kaže Budimir.\nTrenutni diplomatski sukob je direktna posledica sve komplikovanijih političkih odnosa Ankare i Zapada, kaže on za Sputnjik, i dodaje da je u centru zbivanja zapravo pokušaj turskog predsednika da redefiniše i unutrašnju i spoljnu politiku zemlje, odnosno da oslonac nađe u orijentaciji prema Bliskom i Srednjem istoku i Centralnoj Aziji.\nUpitan šta bi mogle da budu kratkoročne, a šta dugoročne posledice najnovije krize u odnosima Turske i Zapada, sagovornik Sputnjika podseća da Turska ima veoma jaku kartu u rukavu: direktnu kontrolu nad milionima migranata koji žele da se nađu na evropskoj teritoriji.\n„Turska je svesna da, iako je ovo sukob u diplomatsko-političkoj ravni, turska manjina u zapadnoevropskim državama može da bude ozbiljan politički faktor u vremenu koje dolazi. Političke posledice svega toga će biti zategnuti odnosi Ankare s ovim zemljama, a u budućnosti će se sve više komplikovati zato što Turska ne želi da bude na globalnoj periferiji, van glavnih evropskih i svetskih događaja. Države EU će morati da redefinišu svoj odnos prema Ankari, jer iako je Turska veran partner Zapada, ona u svakom slučaju nije doživljena kao ravnopravan partner“.\nAleksej Obrazcov sa Visoke škole ekonomije i Centra za istočne i afričke studije smatra da bi zaoštravanje evropsko-turskih odnosa moglo da bude indirektno vezano sa normalizacijom odnosa između Moskve i Ankare.\nOn podseća da su Holandija, Nemačka i Francuska pred izborima, a da vladajuće stranke u tim zemljama imaju veoma čvrst i negativan stav prema Rusiji. Obrazcov napominje da oni sada gube na popularnost i pokušavaju da dobiju poene tako što zaoštravaju odnose i sa Turskom.\n„Na taj način Evropa gubi ugled demokratske zajednice, ali i zaboravlja da zavisi od Turske kada je reč o izbegličkom talasu. Ovi veoma nepromišljeni potezi zapadnih političara još jednom dokazuju da su Turci u savremenoj Evropi građani drugog reda i da EU dosledno krši pravila i norme ponašanja koje je sama svojevremeno uvela.\nPosle obaranja ruskog aviona rusko-turski odnosi nikad neće biti kao pre, ali se oni ipak postepeno poboljšavaju. Rusija i Turska su potrebne jedna drugoj, one međusobno zavise pa su zainteresovane za što intenzivniju saradnju, i to se definitivno ne sviđa evropskim liderima, jer su navikli da proglašavaju jednu zemlju za "žrtvenog jarca" i da je napadaju u skladu sa principom "svi protiv jednog".\nJačanje rusko-turskih odnosa onemogućava takvo ponašanje i razbija mit o svemogućoj EU, bilo da je reč o ekonomiji ili o propagandi", poručuje Obrazcov.\nNa pitanje Sputnjika šta je uopšte bio povod da evropske zemlje zabrane prisustvo turskih političara na skupovima iseljenika, Željko Budimir kaže da je to pitanje, u suštini, veoma kompleksno.\n„Evropa se zaista ne slaže s Erdoganovim ustavnim reformama, koje će definitivno glavne instrumente vlasti u Turskoj da stave u ruke jednog čoveka — predsednika države. Međutim, u suštini je problem dublji — Turska zapravo sada želi da bude zemlja koja se pita za sve, a Evropa ne želi da pristane na tu njenu ulogu.\nPored toga, Evropa nema jednu, zajedničku spoljnu politiku, ona ostaje na nivou zemalja-članica, i sad imate jedno, da se tako izrazim, civilizacijsko reagovanje zemalja koje se osećaju kao da su ugrožene od turske, muslimanske manjine, koja u njima počinje da igra sve značajniju ulogu“, kaže Željko Budimir za Sputnjik.\nInače, okupljanje u znak podrške turskoj vladi i protiv proterivanja turske ministarke iz Holandije juče je organizovano i ispred ambasade u Sarajevu, a učesnici su mahom bili turski državljani koji žive u BiH.\nMinistar finansija Nemačke Volfgang Šojble poručio je Ankari da se „vrati razumu“, jer će u suprotnom biti teško nastaviti slanje ekonomske pomoći, a jedna od vladajućih stranaka u Nemačkoj, Hrišćansko-socijalna unija, zatražila je povlačenje nemačkih vojnika iz vojnih baza u Turskoj.\nI premijer Danske Lars Loke Rasmusen predložio je turskom kolegi Binaliju Jildirimu odlaganje posete planirane ovog meseca, zbog diplomatskog spora sa Holandijom.\nS druge strane, generalni sekretar francuske prefekture Mec, Alen Karton, izjavio je da je šefu turske diplomatije Mevlutu Čavušogluu dozvoljeno obraćanje na mitingu u gradu Mecu, na istoku zemlje, jer su vlasti ocenile da taj događaj nije predstavljao pretnju po javni red i mir.


Putnici koji zaborave mesečnu - bez kazne | SerbianForum\nPutnici koji zaborave mesečnu - bez kazne\nDatum pokretanja 26.12.2015\nNiš -- Putnici gradskog prevoza u Nišu koji su zaboravili mesečnu kartu ubuduće neće plaćati doplatnu kartu.\nDa bi izašla u susret svojim korisnicima koji redovno kupuju mesečne karte Direkcija za javni gradski prevoz podržala je Centar za zaštitu potrošača Forum, i pokrenula inicijativu pred gradskim većem za izmenu odluke o gradskom prevozu.\nDirektor Direkcije za javni gradski prevoz Saša Petronijević kaže da je praksa pokazala da je veoma čest slučaj da prilikom kontrole punici kažu da imaju mesečnu kartu, ali da su je zaboravili kod kuće. Ukoliko je zaista tako više neće morati da brinu.\n"Mi smo hteli da izađemo u susret našim korisnicima koji redovno kupuju mesečne karte. Ukoliko je zaista zaboravio kartu, kontrolor će putniku da napiše opomenu, ili doplatnu kartu, ali je putnik u obavezi da u roku od pet dana donese Direkciji za javni prevoz grada Niša kartu na uvid. Bitno je da je karta kupljena dan ranije nego što je putnika zatekla kontrola u autobusu bez karte", objasnio je Petronijević.\nSekretar Centra za zaštitu potrošača Forum Perica Stojčev kaže da je do inicijative došlo zbog učestalih žalbi potrošača.\n"Mi smo morali da reagujemo na taj način, pošto prema postojećem pravilniku o zaštiti potrošača nismo mogli nikako da im pomognemo. Do sada su se izjednačavali i oni koji su imali mesečne karte, a zaboravili su je, i oni koji nemaju nikakvu kartu. Plaćali su istu kaznu, istu doplatnu kartu, isto im se podnosile prijave kod sudije za prekršaje", istakao je Stojčev za Niške Vesti.\nIsto pravilo će važiti i za korisnike staračkih legitimacija, za osnovce i druge koji koriste legitimacije za prevoz i one koji su povlašćeni kada je gradski prevoz u pitanju.\nNovo pravilo motivisaće Nišlije da u većoj meri kupuju mesečne karte, smatraju u udruženju potrošača.\nNa taj način će se smanjiti i manipulacije putnika, tako da više "šverceri" neće moći da se "vade" na to da su kartu zaboravili.


Čavor za SK: Ostao sam u Nemačkoj, rizik je nepotreban - Sportklub\nČavor za SK: Ostao sam u Nemačkoj, rizik je nepotreban\nVesti rukomet Autor:Igor Jagličić1. apr. 202013:49 > 13:50\nStefan Čavor (25), reprezentativac Crne Gore u rukometu, koji je karijeru počeo u Budvanskoj rivijeri, branio boje Reala, Celja, više od pet godina je u Nemačkoj, gde nosi dres Veclara.\nSredinu neće menjati ni u naredne dve godine, a momak koji je bio jedan od ključnih igrača na putu ka Evropskom prvenstvu, na kome je Crna Gora ostvarila istorijsku, vreme provodi u samoizolaciji, u nadi da će uskoro moći da se vrati na parket i da će ipak odigrati baraž mečeve za plasman na Svetsko prvenestvo protiv Češke.\nPodsećanja radi, prvi meč u borbi za mesto na planetarnoj smotri zakazan je za 29. jun u Češkoj, a revanš bi trebalo da se odigra 5. jula u Crnoj Gori.\n„Sada je najvažnije da se zaustavi koronavirus i da se život vrati u normalne tokove. Odlučio sam da ostanem u Nemačkoj, iako je šampionat prekinut i zaista je teško poverovati da će biti nastavljen, mada bi svi voleli da je situacija drugačija. Razmišljao sam da krenem put Crne Gore, ali nisam želeo da dovodim bilo koga u opasnost. Vreme provodim kod kuće, dobili smo plan rada, neophodnu opremu, pa nastojim da kondiciju održim u kućnim uslovima, mada je svima koji se bave sportom jasno da je to miljama daleko od ozbiljnog treninga, koji je neophodan za ozbiljno takmičenje i utakmice”, naglasio je za Sport Klub Stefan Čavor iz Veclara i nastavio:\n„Apelujem na sve građane, molim ih da ostanu kod svojih kuća i da se pridržavaju mera koje su propisale nadležne institucije, jer je to jedini način da vratimo život u normalne tokove i da ponovo pričamo o sportu. Cilj je da nam ključni problem onaj, kako ćemo protiv Čeha, a ne protiv globalne zdravstvene pošasti”.\nMrvaljević: Kako protiv virusa i Čeha? Disciplinovano\nNovi termini baraž mečeva za SP i turnira za OI\nU tom slučaju, kako protiv Čeha?\n„Video sam da su mnogi sa oduševljenjem prihvatili vest da smo na žrebu za rivala dobili Češku. Slažem se da je bolje da igramo protiv Češke, nego protiv Nemačke, ili Francuske, ali svi koji misle da smo dobili lakog rivala u velikoj su zabludi. Česi nisu slučajno u prvom šeširu, već godinama ostvaruju odlične rezultate na velikim takmičenjima, napreduju iz godine u godinu, a imaju i sjajan sistem. Dobro je što prvi meč igramo u gostima, jer će prednost domaćeg parketa biti od velikog značaja, možda i jezičak koji će prevagnuti na našem tasu, na našem putu ka ostvarenju cilja, a to je plasman na Svetsko prvenstvo”, naglasio je Čavor i nastavio:\n„Ono čemu se nadam kao svi sportisti i ljubitelji sporta je da novih odlaganja neće biti. Verujem da će utakmice biti odigrane u planiranom terminu, jer bi to značilo da je borba sa opasnim virusom završena. Da bi se to i desilo, svi moramo da pokažemo ogroman stepen discipline, odgovornosti i strpljenja. Ostanite kod svojih kuća, pokažite čeličnu volju, jer je to jedini način da iz borbe koju vodimo svi zajedno izađemo kao pobednici i sa što manje posledica”.\nStefan Čavor je nedavno produžio ugovor sa Veclarom do 2022. godine.\n„U Veclaru se zaista osećam kao kod kuće. Atmosfera u klubu i gradu mi maksimalno odgovara. Odlično sam se uklopio, sjajno su me prihvatili, a iskreno, to je po mom mišljenju mnogo bitnije od finansijskih uslova i igranja za klubove sa većim ugledom i rejtingom. Nisam rekao da se to neće desiti u bliskoj budućnosti, ali za sada sa zadovoljstvom nastavljam karijeru u Veclaru”.\nU trenutku prekida šampionata Stefan Čavor i njegov Veclar su bili na osmom mestu. Objektivno, nisu mogli da se bore za mesto u Evropi, ali je gotovo izvesno da će to biti jedan od ciljeva u narednoj sezoni.


Foto: Arhiva | Živković: Ne može neko ko mijenja nacionalnost svake godine predstavljati Srbe\nSrna 18.06.2021 09:22\nSARAJEVO - Delegat u Klubu Srba u Domu naroda Federacije BiH Goran Broćeta izjavio je da je odluka Centralne izborne komisije (CIK) da mandat delegata u tom klubu dodijeli Hrvatu Elvisu Živkoviću iz Posavskog kantona nastavak degradiranja Srba kao naroda i da, očito, i dalje ne postoji volja da legitimni predstavnici Srba budu predstavnici svog naroda u institucijama FBiH.\n"Ne može neko ko mijenja nacionalnost svake godine biti predstavnik Srba i boriti se za njihova prava, neko ko je izabran bošnjačkim ili hrvatskim glasovima i ko se na papiru izjasnio kao Srbin, i to po nalogu Sarajeva ili Mostara", rekao je Broćeta.\nPrema njegovim riječima, ukoliko se nešto ne promijeni, a prije svega Izborni zakon i onemogući ovakva manipulacija, istinski Srbi, koji se biraju srpskim glasovima i koji dolaze iz stranaka sa sjedištem u Republici Srpskoj, u potpunosti će iščeznuti, a to i jeste cilj vlasti u FBiH, jer njima odgovaraju samo Srbi iz njihovih redova i odani samo njima.\nOn je ukazao da je postalo popularno osnivanje stranaka sa prefiksom "srpski" kojima, kako je rekao, upravlja jedan čovjek ili dvije porodice, a koji su produžena ruka bošnjačkog i hrvatskog lobija.\n"Preko prefiksa srpski, srpsko, srpska i slično lažno se predstavljaju kao lokal-patriote, koji ne žele da im naređuje, kako to oni kažu, neko iz Banjaluke i Beograda. Prava istina je da oni isključivo pomažu Bošnjacima i Hrvatima da ispoštuju ustavne odredbe kada su u pitanju Srbi i zauzvrat ostvaruju ogromnu ličnu korist", rekao je on za "Politiku".\nBroćeta je zaključio da će, ukoliko se nešto ne promijeni u Izbornom zakonu, što bi automatski značilo i drastičnu promjenu postojećeg stanja "Srbi najdalje u narednih deset godina postati prošlost u FBiH".\n"Politika" podsjeća da je Živković mandat osvojio 2018. godine, izjasnivši se kao Srbin, zahvaljujući isključivo hrvatskim glasovima.


Udruženje živinara: Bez pomoći neminovno smanjenje proizvodnje – Pozitiv\nNakon održane online sjednice Upravnog odbora Udruženja živinara Republike Srpske i razmatranja posljedica COVID-19 pandemije na sektor živinarstva, udruženje je danas ponovo uputilo apel za pomoć institucijama Republike Srpske i Bosne i Hercegovine, kao i zahtjev da se ispune raniji zahtjevi živinara.\nZahtjevi su uključivali smanjenje ukupnih davanja i ukidanje parafiskalnih nameta; povećanje stimulacije za proizvodnju; obezbjeđivanje povoljnijih izvora finansiranja proizvodnje; zaštitu domaće proizvodnje i eliminaciju nelojalnu konkurencije; kao i podržavanje kampanje “kupujmo domaće”.\n“Već ranije smo naveli da mi uvozimo 85 odsto sirovina za stočnu hranu i da je njihova cijena usljed pandemije skočila za 15 odsto, dok se cijena transporta tih sirovina udvostručila. Istovremeno, cijene gotovih proizvoda su prvo bile zamrznute, a nakon toga su zamrznute marže“, rekao je predsjednik udruženja Predrag Miličić.\n“Radi zabrane rada mnogih djelatnosti i neisplaćivanja zarada radnicima došlo je do pada kupovne moći stanovništva, a prestank rada restorana se posebno negativno odrazio na plasman jaja, mesa i prerađevina. Nešto proizvoda se izvozi, ali su cijene proizvoda na ino tržištima duplo manje nego što su bile prije pandemije, dok prodajne cijene u BiH opadaju, a naplata sa produženim rokovima plaćanja je otežana”, istakao je predsjednik UO udruzenja Velibor Popović i naglasio: “Sa svim ovim, kalkulacije proizvodnje su negativne.”\nOvaj period se u sektoru živinarstva može okarakterisati kao najteži u posljednjih pet i više godina.\nPored svega navedenoga proizvođači u sektoru živinarstva su održali proizvodnju, nisu otpuštali radnike i redovno su snabdijevali tržište.\n“Proizvođači su sada veoma zabrinuti jer nisu u mogućnosti duži period izdržati rad sa gubicima. Neminovno se nameće potreba da se u narednom periodu značajno smanji proizvodnja što bi moglo imati teške posljedice za kupce kroz nedostatak proizvoda na tržištu i povećanje cijena gotovih proizvoda, kao i značajnog pada poreskih prihoda u budžetu“, rekao je Popović.\nMjere vlasti BiH i Republike Srpske nisu imale na sektor živinarstva ocekivane efekte. Ministar poljoprivrede, šumarstva i vodoprivrede Republike Srpske nije uključen u rad Upravnog odbora Kompenzacionog fonda za pomoć privredi RS-a, što je nelogično s obzirom na broj ljudi u Republici Srpskoj koji živi od poljoprivrede.\n“Zahtjevamo da se odmah i bez odlaganja ekonomska pitanja stave prioritetno na dnevni red nadležnih institucija u BiH i Republici Srpskoj i da se donesu kvalitetna rješenja, kako bismo spasili postojeću proizvodnju i omogućili našim kupcima i njihovim porodicama snabdijevanje kvalitetnim proizvodima iz kontrolisane proizvodnje po još pristupačnijim cijenama”, zaključio je Popovic i pozvao kupce da podrže akciju “KUPUJMO DOMAĆE!”\nUdruženja živinara Republike Srpske\nTri miliona eura za izvozna partnerstva


Znate li zašto Fudbalskom savezu Brazila smeta ova reklama? : Nadlanu.com\nZnate li zašto Fudbalskom savezu Brazila smeta ova reklama?\nObjavljeno 13. mar 2014. / 15:51:45\nKao i mnoge svetske kompanije i Hyundai će iskoristiti predstojeće Svetsko fudbalsko prvenstvo i popularnost tog sporta za promociju svojih proizvoda. Stručnjaci za marketing poigrali su se brojevima 5 i 6 kako bi kupcima Hyundaija u Brazilu na zanimljiv način prezentovali novu prodajnu akciju.\nNaime, Brazli, koji je petostruki svetski šampion u fudbalu "juri" na domaćem terenu šestu titulu. Sa druge strane, Hyundai kupcima u toj zemlji standardno nudi petogodišnju garanciju prilikom kupovine novog vozila.\nU okviru kampanje pod nazivom “Hexagarantia Hyundai”, korejska kompanija je obećala Brazilcima koji do 13. jula 2014. kupe automobil te marke da će im produžiti garanciju na 6 godina - ako fudbaleri Brazila osvoje svoju šestu titulu. U međuvremenu, oglasio se i fudbalski savez te zemlje (CFB), tvrdeći da reklama na nedozvoljen način koristi "intelektualnu svojinu" te zemlje, iako se u reklami nigde ne prikazuje logo saveza niti bilo koji brazliski fudbaler.\nU daljem objašnjenju, CFB tvrdi da Hyundai nema pravo da koristi brazilski nacionalni tim kao referencu u reklami. Hyundai nije komentarisao navode CFB-a niti je za sada povukao reklamu koja se i dalje nalazi na njihovom YouTube kanalu.\nMotiv za ovakvu reakciju CFB-a možda se krije u činjenici da je zvanični partner tog saveza Volkswagen. Sa druge strane, i Hyundai ima jako uporište u fudbalskoj organizaciji, ali na globalnom nivou, kao zvanični sponzor svetske fudbalske organizacije FIFA.


Premda je predsjednik SDA Bakir Izetbegović nedavno izjavio da stranka na čijem je čelu nije zadovoljna ovim sazivom Vijeća ministara, ali da u ovom trenutku neće podržati smjenu, ostavio je otvorenu mogućnost da bi se to ipak moglo desiti u narednom periodu\nPoslanici Predstavničkog doma Parlamentarne skupštine BiH na sutrašnjoj sjednici u Sarajevu glasat će o inicijativi o smjeni Vijeća ministara BiH koju su podnijeli poslanici Naše stranke, SDP-a i Nezavisnog bloka. Sudeći prema najavama iz parlamentarne većine čiju okosnicu čine SDA, HDZ i SNSD, ovaj prijedlog neće dobiti podršku većine od 42 poslanika koliko ih je u tom domu. Međutim, još uvijek nije do kraja jasno hoće li SDA biti protiv ovog prijedloga ili će poslanici ove stranke biti suzdržani pri glasanju što je jedna od opcija o kojoj se govori otkako je i inicijativa pokrenuta u decembru prošle godine.\nPremda je predsjednik SDA Bakir Izetbegović nedavno izjavio da stranka na čijem je čelu nije zadovoljna ovim sazivom Vijeća ministara, ali da u ovom trenutku neće podržati smjenu, ostavio je otvorenu mogućnost da bi se to ipak moglo desiti u narednom periodu.\n-Ukoliko bi Vijeće ministara nastavilo i dalje sa blokadama koje su obilježile 2020. godinu, onda bi o smjeni trebalo ozbiljno razmisliti sredinom 2021. godine, ali treba imati na umu da je to složeno pitanje koje bi podrazumijevalo i promjene u Domu naroda. SDA za sada neće podržati smjenu, ali ćemo ozbiljno razmotriti to pitanje sredinom 2021.- kazao je nedavno Izetbegović.\nNa pisani upit Fokusa o tome da li će poslanici SDA sutra biti za ili protiv smjene Vijeća ministara BiH predsjedavajući Kluba poslanika SDA, Adil Osmanović nije odgovorio.\nU SDP-u i Našoj stranci koji su inicirali smjenu Vijeća ministara BiH ostaju pri svom stavu. Saša Magazinović poslanik SDP-a za Fokus kaže da su brojni razlozi zbog kojih ovaj saziv državne vlade mora biti smijenjen.\n-Prvo , nevjerovatno je da neki od nas zastupnika imaju više predloženih zakona od ministara u Vijeću ministara. Druga stvar Vijeće ministara je pokazalo da je vrlo nehomogen i raštiman tim i vođen na vrlo loš način pri upravljanju migrantskom krizom i krizom koju je izazvala pandemija Covid 19. I za mene su to dovoljni razlozi zbog kojih ovo Vijeće ministara treba biti smijenjeno, U Predstavničkom domu pretpostavljam da se može naći većina, ali u Domu naroda je izvjesno da je zbog tog doniranog mandata od strane SDA SNSD-u većina na strani SNSD i HDZ –a i mislim da će Vijeće ministara odbraniti SNSD i HDZ uz pomoć SDA koja im je omogućila da imaju tu većinu- ocjenjuje Magazinović.\nDamir Arnaut, poslanik Naše stranke i jedan od potpisnika inicijative za smjenu Vijeća ministara kaže za Fokus da će rezultati sutrašnjeg glasanja pokazati za što su stranke i njihovi poslanici opredijeljeni.\n-Glasanje o smjeni Vijeća ministara će pokazati koje stranke su za više zakona, za ispunjenje 14 kriterija Evropske komisije, za napredak prema EU, a koje štite jedne druge- kaže Arnaut.\nNenad Nešić, poslanik DNS-a i predsjednik te stranke koja je nedavno izašla iz koalicije s SNSD-om smatra da su brojni razlozi zbog kojih treba doći do smjene Vijeća ministara BiH i u izjavi za Fokus on ocjenjuje da za smjenu postoji većina.\n-Ako gledate rezultate i kadrovska rješenja ovo je najlošije Vijeće ministara .Ja ne mogu da se sjetim kako se zove i kako izgleda većina ministara. Šta tek onda mogu da kažu građani. Šta su za godinu uradili u Vijeću ministara ni oni nisu u stanju sami da kažu i nemaju kapacitet da odgovore na ogromne izazove sa kojim se suočava BiH i zaslužuju da budu smijenjeni. Siguran sam da postoji ogromna većina za izglasavanje nepovjerenja kabinetu Zorana Tegeltija. Da li će se to desiti odnosno da li će s pristupiti proceduri opoziva, vidjet ćemo – kaže Nešić.\nĐenan Đonlagić, šef Kluba poslanika DF-a u Predstavničkom domu za Fokus kaže da ta stranka neće podržati inicijativu za smjenu Vijeća ministara BiH.\n-SDP i Naša stranka su odbili DF da zajedno učestvujemo u Vijeću ministara BiH u mandatu 2018-2022, tako da ovo što sada predlažu je čisti politički populizam. Za razliku od imenovanja koje ide samo kroz Predstavnički dom, eventualna smjena VMBiH mora proći i kroz Dom naroda državnog parlamenta u kojem oni koji ovo iniciraju nemaju većinu- kaže Đonlagić.\nPremda je evidentna činjenica da za inicijativu za smjenu Vijeća ministara BiH nema podrške u Domu naroda PSBiH, kao što je nema za većinu drugih prijedloga koji dolaze iz opozicije, ali i iz SDA i DF-a koji su s njima u koaliciji, jer SNSD i HDZ u Domu naroda od ukupno 15 delegata imaju njih osam , sve češće se u javnosti spominje opcija da može doći do raspuštanja Doma naroda.\nPodsjećamo, Dom naroda može se raspustiti odlukom Predsjedništva BiH ili samog Doma, pod uslovom da je odluka Doma o raspuštanju donesena većinom koja uključuje većinu glasova delegata iz najmanje dva naroda, bošnjačkog, hrvatskog ili srpskog.\nJasno je da u aktuelnom sazivu Doma naroda ovakva odluka o samoraspuštanju ne može biti donesena.\nAli Predsjedništvo BiH može donijeti odluku o raspuštanju Doma naroda PSBiH I to u slučajevima ukoliko dođe do promjene parlamentarne većine u Narodnoj skupštini Republike Srpske i u klubovima hrvatskog i bošnjačkog naroda u Domu naroda Parlamenta FBiH.\nU tom slučaju odluku o raspuštanju Doma naroda, kako je i navedeno u Poslovniku Predsjedništva BiH mogu donijeti dva člana, ukoliko je treći član kolektivnog šefa države primjerice protiv te odluke.\nFaksimil Poslovnika o radu Predsjedništva BiH: Osim Ustavom BiH i Poslovnikom Doma naroda i s ovim dokumentom jasno precizirano kad se može raspustiti Dom naroda PSBiH\nJasno je da u ovom trenutku Predsjedništvo ne može donijeti ovakvu odluku, jer za njeno donošenje nisu ispunjene pretpostavke. No, indikativna je najava poslanika DNS-a Nenada Nešića, koji za Fokus kaže da bi se u NSRS većina uskoro mogla promijeniti, te da DNS, SDS i PDP razgovoraju i s nekim poslanicima SNSD-a o prelasku u opoziciju.\n-Mislim da je promjena u NSRS izgledna i da će se desiti u narednom periodu od pola godine i da ova većina u NSRS ne može opstati jer je bilo očigledno da su mnogi u toj većini nezadovoljni i samim povlačenjem DNS-a iz vladajuće koalicije dali smo impuls promjenama koje su nužne i koje su potrebne RS-u . Nadam se da će i druge partije prije svega mislim na Socijalističku partiju, vrlo brzo istupiti iz većine. Koliko znam u ovom trenutku opozicione partije mislim na DNS, SDS i PDP razgovaraju s više poslanika iz redova SNSD-a koji su nezadovoljni sa stanjem u RS-u , prvenstveno mislimo na ekonomske prilike i koji vide da su promjene nužne- kaže Nešić.\nUSTUPCI KADROVSKE PRIRODE\nOn smatra i da je nelogično da Dom naroda ne potvrđuje izbor Vijeća ministara, a da se pita za njegovu smjenu.\n-To je nešto na čemu moramo raditi u narednom periodu. I utvrditi poslovnikom da Dom naroda ili i da potvrđuje ili da ne bude pitan oko smjene odnosno razrješenja Vijeća ministara. U ovom trenutku to je veoma osjetljivo pitanje kojem treba pristupati s jednom dozom opreznosti i ipak voditi računa o strukturi BiH kao jednoj složenoj državi – smatra Nešić.\nDamir Arnaut, poslanik Naše stranke pojašnjava da promjena uloge Doma naroda u smjeni Vijeća ministara podrazumijeva i izmjenu zakona. No, ocjenjuje da SDA mogućnost raspuštanja Doma naroda koristi samo za trgovinu s SNSD-om,a ne kao potencijalno ispravljanje greške koju je sama napravila dajući u NSRS podršku četvrtom SNSD-ovom delegatu.\n-Smjena Vijeća ministara je regulisana Zakonom o Vijeću ministara, ne samo Poslovnikom. Da bi se izbjegla uloga Doma naroda u smjeni, potrebno je promijeniti taj zakon, a to nije moguće dok god Dodik i Čović tamo imaju kontrolni paket – po 4 delegata – koji im je SDA dala.Raspuštanje Doma naroda bi bio način da se ta greška ispravi, ali sama činjenica da je SDA najavila da sada neće glasati za smjenu Vijeća ministara pokazuje da oni ove mogućnosti samo koriste kao prijetnje prema Dodiku i Čoviću ne bi li ishodili neke ustupke kadrovske prirode- kaže Arnaut.\nSaša Magazinović, poslanik SDP-a , na pitanje da li ukoliko dođe do promjene većine u NSRS, Predsjedništvo BiH treba raspustiti Dom naroda PSBiH, kaže da je to prije svega politička odluka .\n-I odluka koja nosi odgovornost za njene eventualne posljedice. Smatram da treba donositi hrabre odluke ali je u svakom slučaju odgovornost na Predsjedništvu BiH. Ne znam koliko je izvjesno da dođe do promjene većine u NSRS i ne znam šta Predsjedništvo razamišlja o tome, ali onda se postavlja pitanje ko je većina u Domu naroda Parlamenta FBiH jer je to od sjednice do sjednice vrlo nejasno- kaže Magazinović.\nS druge strane Đenan Džonlagić, poslanik DF-a skeptičan je u pogledu promjena većina i u FBiH i u RS-u.\n-Ne vjerujem u priču promjene parlamentarnih većina u NSRS i Domu naroda PFBiH, jer oni koji bi trebali da to urade, pogotovo u FBiH, su majstori posmatranja politike sa tribina i pljuvanja drugih, a nikako preuzimanja odgovornosti za nivo vlasti iznad onoga što nazivamo kantonalna vlada- navodi Đonlagić.\nEvidentno je da u ovom trenutku smjena Vijeća ministara BiH nije moguća. No, isto tako jasno je da se prvi put od Dejtona u BiH otvorila priča o raspuštanju Doma naroda PSBiH i korjenitim promjenama o ulozi ovog doma pri smjeni Vijeća ministara. Ali, za sada se opcija raspuštanja Doma očigledno ne posmatra kroz prizmu deblokada važnih procesa za čitavu zemlju, nego za uskostranačke interese .\nInače, sutrašnji dan u Predstavničkom domu bit će buran i zbog zahtjeva za smjenu zamjenika ministra civilnih poslova BiH Siniše Ilića zbog, kako su naveli poslanici Srpske demokratske stranke (SDS), Partije demokratskog progresa (PDP), SDP-a, Demokratske fronte (DF), Stranke demokratske aktivnosti (A-SDA) i NB-a, nezakonitog organiziranja igara na sreću,\nKako je za Fokus potvrdio Nenad Nešić, on će danas s predsjednicima SDS-a i PDP-a Mirkom Šarovićem I Branislavom Borenovićem zauzeti i jedinstven stav o tome hoće li sutra predložiti smjenu nebojše Radmanovića (SNSD) iz Kolegija Predstavničkog doma što će ,ukoliko do toga dođe, dodatno “zapaliti” političku scenu u BiH.\nNažalost, ukoliko se sve ove inicijative završe samo na pokušajima bit će to samo dodatno gubljenje vremena u zemlji koja vapi za rješavanjem brojnih problema i koji poput migrantske krize ili problema s nabavkom vakcina ne mogu čekati.\n#izdvojeno#Saša Magazinović#vijeće ministara bih#damir arnaut#Nenad Nešić#Đenan Đonlagić


Portugalska vinska priča\nBack PRIVREDA PREDSTAVLJAMO Portugalska vinska priča\nsreda, 18 maj 2011 14:08\nNajstarija i najlepša regija staroga sveta, dolina reke Douro, oblast Douro Valley (zlatna dolina), klasifikovana je kao svetska baština od strane UNESCO-a i poslednjih godina je hit u vinskim krugovima. Upravo iz ove oblasti došli su naši portugalski prijatelji i predstavili svoju zemlju, svoju regiju, sa onim na čega su posebno ponosni – vinom, na konferenciji za novinare na 78.\nMeđunarodnom poljoprivrednom sajmu u Novom Sadu u Kongresnom centru, a potom i degustacijom vina na njihovom štandu.\nPredstavnik Instituta za vinograde i vino Fransiško Mateuš, je u uvodnom izlaganju istakao da je ponosan što se Portugalija nalazi među najvećim i najznačajnijim evropskim i svetskim proizvođačima vina, naglasivši da je, geografski posmatrano, njegova zemlja u samom centru na karti vinogradarsko-vinskih područja sveta.\n- Postoje tri velike zemlje u proizvodnji vina - Španija, Francuska i Italija, slede Nemačka, Portugal i Grčka i zemlje koje se svrstavaju u male proizvođače vina, kao što je Srbija. Zatim, na istoku je sve značajniji proizvođač vina Republika Kina, na zapadu SAD, Kanada, na jugu Južnoafrička Republika, Australija i Argentina. Ako nevidljivom linijom povežemo sve te zemlje i regione u kojima se proizvode vina, videćemo da se svetski centar proizvodnje vina nalazi upravo u Portugaliji. A ako tome dodamo i dva ostrva Madeiru i Azorska ostrva, onda zaista vidimo da smo u samom centru – kategoričan je bio Mateiš i dodao:\n- Sve je počelo pre 5000 godina, sa razvijem poljoprivrede na području Portugalije. Kasnije su Rimljani doneli tehnike uzgajanje vinove loze i pravljenja vina, koje se poizvodilo u Portugaliji i izvozilo u Rim. Portugalska vina, odnosno Porto vina, su od XVIII veka prisutna i na engleskom području. Markiz de Pombal, kraljev ministar, je 1750. godine, označio region Douro kao vinsku regiju. Sredinom 80-tih godina prošlog veka, kada je Portugalija stupila u EU, primetno je veliko ulaganje kako i razvoj vinogradarstva tako i u razvoj proizvodnje vina. Do 2000. godine proizvodnja vina imala stabilnost, ali i stagnaciju, a potom beleži značajan porast. Stalnom brigom o ponudi i potražnji, proizvodnja je usklađena sa potrebama tržišta. Paralelno se radilo na obrazovanju i obuci kadrova, poboljšanju kvaliteta vinove loze i uvođenju savremenih tehnika u proizvodnji vina.\n- Da bi poboljšao proizvodnju vinski sektor je morao ulagati u izvoz. U poslednjoj deceniji godišnji izvoz je 2,6 miliona hektolitara vina, što u državni budžet donosi oko 600 miliona evra, ili 2% od ukupnog izvoznog bilansa Portugalije, dok ukupna proizvodnja vina iznosi 6,8 miliona hektolitara, što samo po sebi govori koliko Portugalci vole i konzumiraju božanski napitak. Među 150 zemalja koje su bitne za izvoz vina su Engleska, Nemačka i Francuska, ali i Australija, Kanada, Rusija, Japan i slobodno možemo da kažemo Srbija.\nPosebno je predstavljena vinska i turistička regija Douro, severni region Portugalije, nazvan po istoimenoj reci koja izvire u Španiji (na španskom Duero), koja je, osim po bogatom kulturnom i istorijskom nasleđu, poznata i po karakterističnim vinogradima zasađenim na terasastim stranama ograđenim kamenim zidovima i proizvodnji kvalitetnih „porto“ vina. Predstavnik Douroa Rikardo Magalješ je istakao da se većina od ukupno 300.000 stanovnika uglavnom bavi vinogradarstvom, napominjući da je kroz Projekat „Douro“ razvoj tog regiona usmeren na četiri ključne oblasti – vina, kulturu, prirodu i reku, koji su zaokruženi u jednu celinu. Douro želi da bude među deset najznačajnijih evropskih oblasti u vinogradarstvu i proizvodnji vina,, pa se i dalje intenzivno radi na unapređenju strategije otvaranja prema svetskim tržištima, kako u proizvodnji i promociji autohtonih sorti grožđa i vrsta vina tako i u razvijanju tehnologije čuvanja i transporta gotovih proizvoda.\n-Vino je deo kulture i pejsaža Dora, koji ima oko 45.000 hektara vinograda - rekao je Paulo Osorio iz portugalskog Instituta za vino. - U toj regiji se proizvodi više od deset vrsta autohtonih vina, od raznovrsnog grožđa koje se bere ručno, a potom se, na tradicionalni način – gaženjem, pretvara u vino, dopunio je Osorio, napominjući da se poslednjih godina primenjuju i savremene tehnike u tom procesu, ali po jasnim i strogim pravilima.\n- Proizvodnja vina zahteva veliku brigu i posvećenost. I sve se to primećuje u regiji Doro, budući da je Portugalija mala zemlja i da u njoj postoje 4 vinske regije sa više od 340 vrsta grožđa i nekoliko vrsta vina. Veliki proizvođači vina su definisani sa različitim zemljištem, klimom i vrstama vina. Vinski podrumi su ti koji pokazuju razlike koje postoje u svakoj vinskoj regiji. Umetnost i veština koju Portugalci imaju u proizvodnji vina, uz kreativnost, inovaciju, inspirativnost i nove ideje, stvoreili su jedinstvenu robnu marku, koja je proslavila našu zemlju. Vina mogu da budu sinonim jedne zemlje, različitih regiona i različitih proizvođača, a želja da svi stanu pod jednu robnu marku Portugala biće veliki izazov za nas i narednih godina – rekao je Osorio.\nAmbasador Portugalije u Beogradu Luiš Sampajo izrazio je zadovoljstvo time što je njegova zemlja ovogodišnji partner Poljoprivrednog sajma, istakavši da će učešće na ovoj manifestaciji doprineti jačanju privredne saradnje dveju zemalja, a posebno Vojvodine i regije Douro. Ove i slične prezentacija koje se očekuju narednih dana, potvrdila je njihove velike simpatije prema Srbiji, Novom Sadu i Novosadskom sajmu, jer je donela sve ono najbolje što Portugal ima iz oblasti poljoprivrede, pozitivnu energiju i želju da se našim vinarima i vinogradarima, odnosno poljoprivrednicima, pomogne u daljem unapređenju privrede naše zemlje.


Poseban režim ulaska vozila na groblja za Zadušnice - Dan u Beogradu\nNaslovna » BG servis » Poseban režim ulaska vozila na groblja za Zadušnice\nPoseban režim ulaska vozila na groblja za Zadušnice\nIz JKP „Pogrebne usluge“ saopštavaju da će zbog Zadušnica u subotu, 3. novembra od 14.00 do 18.00, i u nedelju, 4. novembra, od 7.00 do 16.00, biti dozvoljen ulazak motornim vozilima na groblja Lešće, Orlovaču, Novo bežanijsko i Zbeg. U ostalim terminima kapije ovih grobalja biće otvorene samo za pešake.\nPotpuna zabrana za motorna vozila važi na starim gradskim grobljima – Novom, Centralnom, Zemunskom, Topčiderskom, Starom bežanijskom i Banjičkom groblju. Jedino će se u nedelju od 7.00 do 16.00 propuštati vozila sa stalnom dozvolom na Novo groblje, na kapiji iz Ulice Svetog Nikole, i glavnoj kapiji Centralnog groblja.\nUprava JKP „Pogrebne usluge“ posebno skreće pažnju građanima da se ne naslanjaju na spomenike, zbog mogućeg pada i povređivanja. Iz istog razloga, prilikom posete groblju deca ne treba da se odvajaju od roditelja. Takođe, podsećaju porodice i pojedince – korisnike grobnih mesta, na zakonsku obavezu da su dužni da se lično staraju o njihovom održavanju. (Beoinfo)\nPrethodni Emisija TV Arte o Beogradu\nSledeći Uređene staze oko Miloševog konaka u Topčideru


Sarajevo ne dopušta skup podrške trans osobama — Preko plota — Libela\n28.03.2018. 15:22:11 - soc (libela)\ntransfobija u bih-u\nSarajevski otvoreni centar sredinom mjeseca marta uputio je zahtjev Opštini Centar povodom dobijanja odobrenja za održavanjem javnog događaja na platou ispred BBI centra. Putem ovog javnog događaja smo željeli obilježiti Međunarodni dan vidljivosti trans osoba, koje su u BiH jedna od najmarginaliziranijih društvenih grupa i podići svijest javnosti o problemima s kojima se ove osobe suočavaju.\nBudući da trg ispred BBI centra dijelom pripada Opštini a dijelom BBI centru, prema praksi Opštine Centra, za održavanje događaja, bila nam je potrebna i saglasnost BBI centra. Od BBI centra smo mailom dobili odgovor u kojem nas obavještavaju da nam ne mogu odobriti ovu aktivnost jer taj dan imaju već dogovorenu jednu veću aktivnost, te da oni ne mogu "odobravati tzv. visokorizične aktivnosti koje iziskuju dodatno obezbjeđenje kako našeg objekta, tako i trećih lica."\nNakon što smo ih zamolili da nam objasne na koji način oni vrše sigurnosne procjene, budući da prema Zakonu o javnom okupljanju Kantona Sarajevo, Ministarstvo unutrašnjih poslova Kantona Sarajevo vrši sigurnosnu procjenu, te su po ovom zakonu organizatori dužni angažovati i privatno osiguranje, što mi uvijek i učinimo, dobili smo odgovor da oni "pokušavaju da donesu najbolje odluke u smislu kapaciteta trga, zauzetosti, sadržaja i mnogih drugih elemanta", dakle nismo dobili konkretno objašnjenje o načinu provođenja sigurnosnih procjena.\nNapominjemo da je Sarajevski otvoreni centar već jednom održao događaj ispred BBI centra, uz podršku MUPa Kantona Sarajevo, bez ikakvih sigurnosnih ili drugih problema.\nNakon ovog smo se odlučili uputiti zahtjev za odobrenjem skupa na javnom Trgu Susan Sontag, koje se nalazi ispred Narodnog pozorišta. Držeći se istih procedura, nakon kontaktiranja Opštine Centar, upućeni smo da ipak kontaktiramo Narodno pozorište i tražimo njihovu saglasnost. Ponovo smo dobili odgovor mailom da "Narodno pozorište daje saglasnost samo i isključivo za događanja iz oblasti kulture i umjetnosti i da je "povijesna građevina Narodno pozorište je nacionalni spomenik i ne možemo odobriti manifestacije za čije održavanje se predviđaju posebne mjere sigurnosti". Pri tome trg ispred Narodnog pozorišta u potpunosti je javni trg koji nije u vlasništvu javne istitucije Narodno pozorište.\nNakon ovog smo telefonom kontaktirali Narodno pozorište, tačnije razgovarali smo direktno sa direktoricom Marijelom Hašimbegović kako bismo razjasnili da je performans prije svega umjetnički, i da se umjetnost kao takva odavno koristi kao vid borbe za prava LGBTI osoba, te da se mi kao organizatori uvijek pobrinemo za sigurnost u dogovoru s MUPom KS, angažujući privatnu zaštitarsku agenciju. U razgovoru nam je rečeno da: "Nije primjereno da se ovakav performans održava ispred Narodnog pozorišta, jer transparenti koje ćete držati sami po sebi nose negativnu konotaciju!"\nOvim putem želimo da oštro osudimo homofobiju rukovodstva Narodnog pozorišta.\nSmatramo da je nedopustivo prenošenje odgovornosti za omogućavanje i zaštitu slobode okupljanja građana_ki Kantona Sarajevo na nenadležne ustanove i pravna lica, jer je ova praksa dovela do toga da pravne osobe same procjenjuju rizičnost okupljanja građana_ki BiH što je prema Zakonu o slobodi okupljanja Kantona Sarajevo, isključiva nadležnost Ministarstva unutrašnjih poslova Kantona Sarajevo. Iako se ova praksa Opštine Centar temelji na Zakonu o privremenom korištenju javnih površina na području Kantona Sarajevo, sam taj Zakon se ni na koji način ne osvrće na tematiku javnih okupljanja niti slobodnog pristupa građana_ki javnim površinama, te je kao takav ne primjenjiv na ovakve skupove i događaje.\nOvakvom praksom Opština Centar omogućava pojedinačnim ustanovama, institucijama i pravnim licima da same tumče Zakon o javnom okupljanju Kantona Sarajevo, mimo odredbi tog istog Zakona, te da primjenjuju diskriminatorne kriterije u procjeni kojoj grupi građana_ki će dozvoliti pristup javnom prostoru koji već pripada građanima_kama.\nZbog svega navedenog smatramo da nam je povrijeđeno pravo na javno i mirno okupljanje, te se LGBTI osobe ponovo tjera u četiri zida i govori da nisu jednake u ovom društvu kao ostali građani i građanke. U želji rasvjetljavanja motiva iza ovakvih odgovora i sankcionisanja diskriminacije na osnovu seksualne orijentacije i rodnog identiteta, Sarajevski otvoreni centar uputio je žalbe Instituciji ombudsmena na odluke Narodnog pozorišta i BBI centra, te očekujemo odgovarajuće preporuke!\nTagovi: bih, homofobija, lgbti prava, međunarodni dan vidljivosti trans osobasarajevski , preko plota, sabor, sarajevo, transfobija


Kosovski premijer Ramuš Haradinaj izjavio je u parlamentu da je transformacija KBS u vojsku interni proces.\nOn je dodao da je taj proces potpuno u skladu sa kosovskim ustavom.\nHaradinaj je to rekao dan nakon što je generalni sekretar NATO Jens Stoltenberg upozorio Prištinu da sada nije vreme za formiranje vojske i da će se, ako ne odustane, suočiti sa posledicama.\n"Stvaranje vojske naredne sedmice je unutrašnji proces, u skladu je sa najnaprednijim ustavom u svetu. Ustav koji sadrži sve vrednosti demokratije", tvrdi Haradinaj.\nOn je rekao da su prištinske vlasti o formiranju vojske imale razgovore sa svim zainteresovanim stranama.\n"NATO ima veliku težinu i može da izrazi mišljenje, ali Kosovo je uvereno da nikada neće dovesti u pitanje odnose sa tom vojnom alijansom", rekao je Haradinaj, a prenela Gazeta ekspres.\nHoti: Biću glavni pregovarač Prištine u dijalogu sa BG\nNovoizabrani kosovski premijer Avdulah Hoti izjavio je da će biti glavni pregovarač Prištine u dijalogu sa Beogradom i da neće da se svrstava između SAD i EU.\nBrnabić: Nadam se skorom ukidanju mera i nastavku dijaloga\nPremijerka Srbije Ana Brnabić izjavila je da se nada da će nova prištinska vlada, na čelu sa Avdulahom Hotijem, "u što kraćem roku ukinuti takse i mere reciprociteta na robu iz centralne Srbije" da bi, kako je rekla, Beograd i Priština nastavili dijalog i trgovinsku saradnju.\n04.06.2020 “Ponižavajuća poruka nove Vlade” (772)\n04.06.2020 Milorad Zajić oslobođen optužbi za ratne zločine (307)


Mališani sa Kosmeta oduševljeni Republikom Srpskom (video) - 30.08.2015, Sputnik Srbija\nMališani sa Kosmeta oduševljeni Republikom Srpskom (video)\nTrista mališana sa Kosova i Metohije, koji su sedam dana proveli u Republici Srpskoj, otputovalo je kući oduševljeno. U gradovima Srpske boravili su u okviru... 30.08.2015, Sputnik Srbija\nvesti, svet, republika srpska (rs), bijeljina, laktaši, prijedor, gradiška, šamac, gacko, milorad dodik, željka cvijanović, dane malešević, jasmina davidović, milorad arlov, vlada republike srpske, društvo, region\n13:10 30.08.2015 (Osveženo: 14:47 30.08.2021)\n© Foto : Youtube printcsreen RTVRSMališani s Kosova boravili u Republici Srpskoj\n© Foto : Youtube printcsreen RTVRS\nTrista mališana sa Kosova i Metohije, koji su sedam dana proveli u Republici Srpskoj, otputovalo je kući oduševljeno. U gradovima Srpske boravili su u okviru projekta „Spojimo djecu Kosmeta i Republike Srpske“, izveštava Radio-televizija Republike Srpske (RTRS).\nBila je to prilika da se u slobodnom okruženju druže se sa svojim vršnjacima, ali i upoznaju lepote gradova u kojima su boravili. Mališani sa Kosmeta ističu da su uživali u slobodi koju nemaju u svojim sredinama, i da će dugo pamtiti posetu Republici Srpskoj.\nPred polazak kući deca sa Kosova i Metohije i iz Republike Srpske zajedno su otpevala pesmu „Oj Kosovo, Kosovo“, još jednom pokazujući povezanost i prijateljstvo koji su se razvili među njima tokom ove posete.\n„Sve nam je bilo dobro, imali smo druženja, i ne ide nam se kući, ali moramo“, kaže Trajko Milić, dečak sa Kosova i Metohije.\n„Osećali smo se slobodno, osećali smo dobrodošlicu, svima je bilo drago što smo bili ovdje“, dodaje njegov drugar Lazar Stanojević.\nTri stotine dece sa Kosova i Metohije bilo je smešteno kod svojih vršnjaka u Gacku, Bijeljini, Laktašima, Prijedoru, Gradiški i Šamcu. Prema rečima zvaničnika Vlade to je najmanje što Republika Srpska može da učini za mališane koji žive u veoma teškim uslovima.\nMinistar prosvete i kulture Republike Srpske Dane Malešević kaže da su deca sa Kosmeta u ovih sedam dana mogla da osete čari detinjstva i slobode. On se nada će nada da će ova tradicija da bude nastavljena u budućnosti.\nMinistarka porodice, omladine i sporta Republike Srpske Jasmina Davidović poručila je roditeljima sa Kosmeta da su njihova deca bila smeštena i bezbrižna kao u roditeljskoj kući i da će tako biti i svaki naredni put kada budu dolazila.\nDeca sa Kosova i Metohije obišla su brojne znamenitosti Republike Srpske, a prijem su im priredili i predsednik i premijerka Srpske, Milorad Dodik i Željka Cvijanović.\nPredsednik Odbora Republike Srpske za pomoć Srbima na Kosmetu Milorad Arlov navodi da je osnovi cilj boravka mališana iz južne srpske pokrajine u Srpskoj bio da se spoji 300 porodica sa Kosova i Metohije sa 300 porodica iz Republike Srpske.\nVlasti Republike Srpske već sada planiraju posetu za narednu godinu. Zvaničnici se nadaju da će broj dece sa Kosova i Metohije koji će posetiti Srpsku biti još veći nego ove godine, prenosi RTRS.


Tačno u podne: Sirene za uzbunjivanje oglasiće se 4. marta, nema razloga za brigu · gradski.online\nTačno u podne: Sirene za uzbunjivanje oglasiće se 4. marta, nema razloga za brigu\nKIKINDA- Gradski Štab za vanredne situacije obaveštava Kikinđane da će se 4. marta, tačno u 12 sati, obaviti prva redovna provera ispravnosti sirena za uzbunjivanje. Kako pojašnjavaju iz Štaba za vanredne situacije, reč je uobičajenoj kvartalnoj proceduri održavanja stanja stalne funkcionalne ispravnosti sistema za javno uzbunjivanje, od strane operativnog centra 112.\nRedovnom kvartalnom proverom sistema za javno uzbunjivanje biće obuhvaćen ceo Severnobanatski upravni okrug.\nKako je najavljeno, sirene će se se oglašavati u martu, junu, septembru i decembru, i to svake prve srede u mesecu. Tačno u podne, emitovaće se znak “prestanak opasnosti” u vidu jednoličnog tona, u trajanju od 60 sekundi.\nPrethodnoZa blistav osmeh: U svim školama, projekat “Svi zdravi zubi u 12. godini života”\nSledećeGradska smotra recitatora: Po ukusu žirija 18 osnovaca i srednjoškolaca, srećno u Čoki


Dešavanja u gradu – Strana 20 – BeoWiki.com\nHome / Dešavanja u gradu (page 20)\n4. aprila 2016.\tIzložbe i festivali Komentari su isključeni na Beogradski festival savremene ruske drame\nUstanova kulture „Vuk Stefanović Karadžić“ organizovaće ove godine prvi put od 8. do 11. aprila 2016, BEOGRADSKI FESTIVAL SAVREMENE RUSKE DRAME, u čast jednog od najboljih savremenih ruskih pisaca Nikolaja Koljade, kao pozorišno druženje teatra i umetnika iz iz Srbije i Rusije. Na ovom Festivalu gledaoci će moći da vide …\n6. Festival epske fantastike: „Igra prestola“\n3. aprila 2016.\tIzložbe i festivali Komentari su isključeni na 6. Festival epske fantastike: „Igra prestola“\nGlavna tema šestog po redu Festivala epske fantastike biće “Igra prestola“ TV serija i književno delo. Druga tema festivala oslanja se na TV seriju “Vikinzi“. Organizator je Udruženje „Mač i magija“, uz podršku Doma omladine Beograda (10. april). Kao i do sada na festivalu će posetioci moći da prisustvuju predavanjima …\n2. aprila 2016.\tUskoro u bioskopima Komentari su isključeni na Bioskopi: Šefica\nKad se ponovo pojavi na sceni i pokuša da se predstavi kao najnovija američka „slatkica“, neće svi koje je zavrnula moći tako lako da joj oproste i zaborave. Melisi Mekarti se pridružuju zvezde Kristen Bel, Piter Dinklidž i Keti Bejts. U režiji Bena Falkona, ova komedija je zasnovana na originalnom …\nBioskopi: Knjiga o džungli\n1. aprila 2016.\tUskoro u bioskopima Komentari su isključeni na Bioskopi: Knjiga o džungli\nOvog proleća nas na bioskopskim platnima očekuje još jedna ekranizovana bajka. „Knjiga o džungli“ je nova avantura sa elementima fantazije i komedije čija premijera se očekuje 14. aprila 2016. godine. U režiiji Jon Favreau-a (iza koga stoji film Iron Man), muziku je radio John Debney, u distribuciji Walt Disney Pictures. …\n31. marta 2016.\tDešavanja u gradu Komentari su isključeni na Ulice za bicikliste\nwww.uzb.rs „Ulice za bicikliste“ je dešavanje koje se organizuje svakog poslednjeg petka u mesecu. Mesto okupljanja biciklista je ispred Trga Republike između 17:00 i 17:30. Svakako, cilj festivala nije takmičenje u brzini, već podizanje svesti građana o korišćenju bicikala i zaštiti životne sredine. Udruženje građana „Ulice za bicikliste“ kao neformalno …\nBeogradski sport fest\n31. marta 2016.\tDešavanja u gradu Komentari su isključeni na Beogradski sport fest\nwww.belgradesportfest.com Postavši lider u oblasti organizacije višednevnih, masovnih događaja, Beogradska Kulturna Mreža je 2005. godine pokrenula organizaciju festivala sporta. Preko 150 sportskih disciplina, interaktivnost sa posetiocima, demonstracije, takmičenja poznatih ličnosti, omladinske kampanje i niz drugih iznenađenja, očekuju Vas svake godine na Belgrade Sport Fest-u na Adi Ciganliji. Uz sada već …\n31. marta 2016.\tDešavanja u gradu Komentari su isključeni na Beogradski maraton\nwww.bgdmarathon.org Beogradski maraton je najveća i najmasovnija sportska manifestacija u Srbiji. Počeo je kao ideja grupe entuzijasta da se obnovi trka koja se još davne 1910. trčala od Obrenovca do Beograda. Prvi maraton je održan 8. maja 1988. godine na inicijativu Đoka Vještice, novinara radio-stanice „Studio B” i atletskog radnika …\nFestival filma adaptiranog za slepe\n31. marta 2016.\tDešavanja u gradu Komentari su isključeni na Festival filma adaptiranog za slepe\nhttp://www.rts.rs/upload/storyBoxFileData/2013/01/24/15220174/Trezor%20O%20Banetu%20i%20Homeru%20b.flv Udruženje slepih Homer je 2005. godine započelo projekat adaptacije i sinhronizacije filmova za osobe sa oštećenim vidom sa ciljem da filmsku umetnost približi slepima i slabovidima. U našoj zemlji i regionu ne postoji niko ko se bavi adaptacijom filmova za slepe. Za razliku od muzike i književnosti koje …\n31. marta 2016.\tDešavanja u gradu Komentari su isključeni na Festival nitratnog filma\nFestival nitratnog filma je jedan od retkih festivala te vrste u svetu. U pitanju je festival koji prikazuje filmove direktno sa srebrne nitratne (zapaljive) trake. Festival nitratnog filma je rangiran među 10 najboljih arhivskih festivala na svetu. Na festivalu se prikazuju filmovi iz bogate kolekcije Muzeja Kinoteke, kao i drugi …\n31. marta 2016.\tDešavanja u gradu Komentari su isključeni na Slobodna zona\nwww.freezonebelgrade.org Slobodna zona je filmski festival koji prikazuje aktuelne angažovane filmove iz celog sveta, koje prate i diskusije na “goruće” svetske teme. Festival se održava u novembru u kulturnom centru Rex, ali tokom godine “putuje” po drugim gradovima Srbije prezentujući najbolja ostvarenja sa poslednjeg festivala.


Medijana - Antička Kapija\narheološki park medijana, niš, srbija\npovršina objekta: 375m2\ndimenzije objekta: 7.5m x 30m\nvisina venca: 14m\nslobodnostojeći objekat P+2\nskeletna čelična konstrukcija\nstaklena i transparentna zid zavesa\ntravertino kameni zid\nObjekat Antiče kapije nalazi se u okviru Arheološkog parka Medijana u Nišu, u osi glavnog ulaza za posetioce, u zoni između Pristupnog trga i Vile sa peristilom, kao objekat zaštite i prezentacije arheoloških iskopina Antičke kapije iz doba Konstantina oko 310 godine nove ere.\nAntička kapija koja se izgrađuje na mestu i iznad arheoloških iskopina kapije iz doba Konstantina nalazi se u središnjem delu lokaliteta i čini sastavni deo kompleksa vile sa peristilom, malim triklinijem i termama.\nArheološke iskopine temeljnog zida pružaju dovoljno podataka za prezentaciju i izlaganje. Arheološke iskopine antičke kapije svojim položajem u kompleksu i dimenzijom od 31m x 2m, govore o njenom značaju i nedvosmislo ukazuju na značaj koji je lokalitet imao u doba Konstantina i njegovih naslednika. Iako sačuvana samo u temeljnim i neznatno u nadzemnom delu, na osnovu odnosa iskopine kapije i neposrednog okruženja, uočena je povezanost monumentalne arhitekture gradskih kapija i arhitekture trijumfalnih kapija. Tako je ova ideja definisala osnovni koncept prezentacije u ovom delu nalazišta usmeren na revitalizaciju prilazne antičke komunikacije pravac sever-jug i podizanje savremene interpretacije "antičke kapije" kao prostora koji istovremena čuva arheološke iskopine, prezentuje ih i predstavlja višenamenski prostor namenjen korisnicima arheološkog parka Medijana.\nKako Arheološki ostaci kapije u temeljnim i neznatno sačuvanim nadzemnim delovima ne pružaju dovoljno podataka za potpunu rekonstrukciju, izrada zamišljenog idealnog modela nad ostacima kapije ne bi bila primerena u smislu poštovanja autentičnih podataka.\nUsled tako nastale situacije primenjen je alternativni prikaz izgleda kapije koji u arhitekturi sadrži zidno platno sa svedenim stilskim prikazom geometrijske podele prvobitne kapije i pretpostavljenim konstrukcijskim elementima. Nasuprot njemu postavljena je staklena pregrada koja prostorno i vizuelno povezuje novoformirani unutrašnji prostor kapije. Ovaj prostor obuhvata debljinu temeljnog zida kapije i čuva je za buduća pokoljenja bez mogućnosti devastiranja spomenika.\nOvako zamišljena prezentacija antičke kapije uvodi posetioca iz savremenog okruženja u prostor antičke Medijane, odnosno vile sa peristilom. Prolaskom kroz kapiju počinje neposredno angažovanje posetioca u ovom trenutku usmereno na prostor antičkog vrta u peristilu.\nAntička kapija koncipirana je kao lagana transparentna struktura u kojoj se odvija niz različitih aktivnosti raspoređenih na dve galerije i krovnoj terasi. Galerije postavljene na određenim visinskim rastojanjima omogućavaju posetiocu da postepeno doživi prostor parka u svojoj celosti.\nObjekatu se prilazi kroz središnju zonu koja istovremeno predstavlja i prolaz ka Vili sa peristilom. Ulazi su organizovani sa leve i desne strane prolaza, kroz klizna vrata.\nAntička kapija ima višenamenski karakter i predstavlja mesto na kome se posetilac informiše, na kome uči o Arheološkom parku i upoznaje se sa pojedinostima arheoloških iskopina. To je istovremeno i galerija, i prodavnica, i sala za prezentacije i vidikovac i muzej.\nU prizemlju se nalaze prodavnica sa leve strane i ulazna zona galerije sa desne strane. Prizemna zona takođe predstavlja i prostor prezentacije arheoloških iskopina koje se kroz staklenu površinu poda mogu sagledati i bliže istražiti.\nNa prvoj etaži objekat je fizički podeljen kao i u prizemlju na dva dela: levi u kome se nalazi sala za prezentacije i desni u kome se razvija galerija.\nNa drugoj etaži prostor je jedinstven i namenjen izlagačkim delatnostima.\nKrovna etaža predstavlja koristan prostor velike terase sa koje se proteže predivan pogled na park i koja predstavlja vidikovac i mesto kraćeg i dužeg zadržavanja u parku.\nSvi prostori su organizovani tako da je njihov sadržaj promenljiv i adaptabilan u odnosu na trenutne potrebe.\nMaterijalizacija Antiče kapije ističe sa jedne strane Antički karakter kroz kameni zid, a sa druge savremeni kroz staklenu fasadu. Unutrašnjost je svedena, te se u materijalizaciji ističu kamena obloga zida sa jedne strane i glatka staklasta površina svetlo sivog granitnog poda sa druge. Akcenat enterijera čine čelične stepenice i ograda bojeni belom bojom i vitki čelični stubovi noseće konstrukcije takođe bele boje.